Bukedde Online - Ddereeva wa Sk Mbuga bamukwatidde mu muyiggo gw'okukwata abatta Suzan Magara\nDdereeva wa Sk Mbuga bamukwatidde mu muyiggo gw'okukwata abatta Suzan Magara\nAgambibwa okwetaba mu kutta Suzan Magara...\nBe baakwata ku bya Magala bagguddwaako emisango...\nPOLIISI yakutte ddereeva w’omugagga SK Mbuga, mu bikwekweto ebigenda mu maaso okuyigga abatemu abatta omuwala Suzan Magara . Eyakwatiddwa ye Abudallah Ssengooba ng’ono era y’abadde avuga n’omusajja ayitibwa Patrick Agaba eyakwatiddwa e South Africa gwe balumiriza nti ye yakulira olukwe lw’okuwamba n’okutta Suzan Magara.\nKigamba nti Ssengooba muvubuka abeera ennyo ku lusegere lw’abagagga bangi era mu mbeera eno weyafunira akakwate ne Patrick Agaba gw’abadde ng’avuga ebiseera by’abeera mu Kampala ng’avudde e South Africa.\nEkyasinze okukwasa Ssengooba, kwe kusanga amasimu ge yakubiranga Agaba mu kiseera omugenzi Suzan Magara lwe yakuumirwa mu buwambe ng’abebyokwerinda baagala Ssengooba abannyonnyole biki bye yali ayogeraganya ne Agaba mu kiseera ekyo. Ab’ebyokwerinda era balumiriza nti olunaku Agaba lwe yadduka mu Uganda, Ssengooba ayinza okuba nti ye yamuvuga okumutwala ku kisaawe e Ntebe okulinnya ennyonyi okugenda e South Africa.\nSsengooba yakwatiddwa wiiki ewedde n’asooka akuumirwa ku CPS mu Kampala kyokka oluvannyuma yaggyiddwaawo n’atwalibwa e Nalufenya gy’akuumirwa mu kiseera kino nga bwe bamubuuza kajjogijjogi w’ebibuuzo ku nkolagana ye ne Agaba atera ennyo okweyita Pato. Wabula omu ku b’emikwano gya Ssengooba eyamanya ku kukwatibwa kwe, yategeezezza nti bo balina obukakafu nti munnaabwe talina misango era kino ajja kukivaamu.\nPato Agaba ng’ali mu emu ku mmotoka ez’ebbeeyi z’atera okubeera nazo.\nYagambye nti ekyasinze okumuleetera obuzibu masimu ga Agaba . Yayongeddeko nti Ssengooba okukwatibwa yamaze kufuna masimu g’abantu abatategeerekeka nga bamubuuza ku bya Magara ne Pato n’asalawo ye kennyini okwetwala ku CPS azuule ekituufu nti olweyanjudde abaserikale baamukutte bukwasi ne bamussa munda oluvannyuma baamwongeddeyo ppaka Nalufenya.\nKigambibwa nti ng’oggyeko okuvuga abagagga, Ssengooba era y’abadde abakolera ku mpapula kwe basasulira emisolo za mmotoka zaabwe ez’ebbeeyi ng’emirimu gye gino gibadde gimuleetera okukolagana ennyo n’abantu nga Agaba nti kyokka kati kimuleetedde emitawaana.\nEBIRALA EBIKWATA KU AGABA Patrick Agaba (PATO) eyakwatiddwa ab’ebyokwerinda e South Africa kizuuse nti azzze yeenyigira mu bikolwa by’obumenyi bw’amateeka, ng’okuwamba abantu n’asaba ssente ssaako n’okubba mmotoka ez’ebbeeyi n’azitunda n’afuna omusimbi n’acakala.\nAbamu ku bavubuka abamumanyi okuli ne mikwano gye bagamba nti ekya Agaba okukwatibwa tekyabewuunyisizza kubanga guno si gwe mulundi gwe okusoose okwenyigira mu bikolwa nga kino era azze ayogerwako ne mu misango emirala omuli n’egy’obufere.\nOmu ku Bannayuganda e South Africa ng’abeera mu kitundu kye kimu ne Pato yategeezezza nti ono talina mulimu gwa nkalakkalira gwakola kyonna ekimuwa ssente akikola.\nOno agamba nti Pato olumu yeeyita musuubuzi wa zaabu n’ebyobubagga by’omu ttaka ebirala bizinensi mw’atera okuyita n’afera abantu ate abalala abaferera mu kweyita musawo wa kinnansi nga Bannayuganda abalala bangi bwe bakola.\nWadde nga kati abadde yafuna ssente, okwawukanako n’abavubuka abalala abaziraga, Pato si musajja wakweraga nnyo mu Uganda kyokka ate gy’abeera e South Africa abadde alabwa mu bifo eby’ebbeeyi ng’acakala naddala okuvuga n’okuvuga mmotoka ez’ebbeeyi.


Bukedde Online - Ssente za Saleh zikyayombya abayimbi ba kadongokamu\nSsente za Saleh zikyayombya abayimbi ba kadongokamu\nFayiro ya Sebuufu ku gw'obutemu ogumuvunaanibwa...\nOmupoliisi akubye mu badigize amasasi n'attako...\nAdded 19th December 2017\nABAYIMBI abaawanguddwa mu mpaka za Kadongokamu eza Gen. Salim Saleh beevulunze mu ttaka mu maaso ge nga bawakanya olw’obutabawanguza mpaka nti zaabaddemu okubbira.\nSsebbaale ng’afukamidde mu maaso ga Saleh.\nSaleh ataabadde ku mukolo gw’okulangirira abawanguzi e Kololo ku Lwomukaaga, yabayise ku Mmande awulire okwemulugunya n’okuwa abawanguzi ssente zaabwe.\nBaasoose kuba bakKakkamu ne bamuwuliriza era Saleh yagambye nti akimanyi nti waabaddewo obutakwatagana wakati w’abakulembeze ow’ekibiina ekibafuga ekya Kadongokamu Music Theater Association ekya Ronald Kawuki (Kikoofiira) ne ssentebe Paul Katongole.\nOmuyimbi Fred Ssebbaale eyabadde yalemeddeko ng’awanise omukono, yagenze n’ekiwandiiko omwabadde ensonga ze. Mu busungu yasoose kufukamira mu maaso ga Salim Saleh n’amwebaza.\nYatandikiddewo okuyomba nti byonna ebikoleddwa tebibaddemu mazima. Mathias Walukagga yayambalidde abategesi nti tebalina kye baakoze okuggyako okuyisaawo abayimbi baabwe kubanga akakiiko kabaddeko bantu be batakolagana nabo abaayisizzaawo abantu be baagala.\nGeoffrey Ssebidde yaloopedde Saleh nti babadde bawulira bukadde bwa ssente obubadde bukozesebwa okutegeka empaka ezo omuli n’obukadde 12 ze baabasindikira wabula yafunako 150,000/- zokka.\nObwedda boogera Saleh bw’anyenya omutwe n’okwewuunya era n’abategeeza nti singa tebakola ku butakkaanya bwabwe ekintu bagenda kukyettira.\nWabula eyabadde ku kakiiko Mariam Namubiru yeewuunyizza Walukagga ne Fred Ssebbaale bye baayogedde n’agamba nti tebalina mazima kuba empaka zaabadde za mazima lwakuba baawanguddwa ne boogeza obusungu.\nWabula Saleh yabagambye nti ebintu bye yabawa ng’emiramwa kwe bateekeddwa okuyiiyiza ennyimba byonna baabirese bbali omuli okulaga obutale bw’ebirime, obwetaavu bw’ebirime mu baguzi, omutindo gw’ebirime, enkola y’emirimu, entambuza y’ebirime okuva ku faamu okutuuka mu katale, okunoonyereza ku mutindo gw’ebirime n’okukola obulimi n’ekigendererwa ky’okufuna ssente.\nOluvannyuma Saleh yakwasizza abawanguzi ssente zaabwe omuli; Fred Ssebatta eyabamezze, obukadde 50, Vincent Ssegawa 25 ne Silvesto Busuulwa 15 ne Mathias Walukagga 10.\nAbayimbi 21 bonna Operation Wealthy Creation yabawadde 500,000/- ate Salim Saleh mu kkampuni ye eya Namunkekera n’abakwasa ebbaasa egambibwa nti yabaddemu doola za America 500 [ 1,800,000/-] nga yagikwasizza DJ Kikofiira eyazigabye ku lwa banne.\nAbayimbi baasiimye Gen. Charles Angina ne Kiconco Tabaro omwogezi wa Operation Wealthy Creation olw’okubayamba.\nAbalimi balaajana lwa kyuma kya muceere kufa\nLandiroodi ayokyezza enju y'omupangisa omuliro ne gukwatiramu omwana\nAmagye okukwata abamenyi b'amateeka kiraga Poliisi eremeddwa ogwayo - Katikkiro Mayiga


Abasengulwa e Bududa bafunye ku kaseko, Museveni agguddewo enju ezibazimbiddwa Gavumenti – Watchdog Uganda\nAbasengulwa e Bududa bafunye ku kaseko, Museveni agguddewo enju ezibazimbiddwa Gavumenti\nPulezidenti Museveni wamu n'abasenguddwa oluvanyuma lw'okutongoza ennyumba zaabwe\nABANTU abakosebwa okubumbulukuka kwe ttaka mu Disitulikiti ye Bududa bafunye akaseko ku matama oluvanyuma lwa Gavumenti okubasengula saako n’okubazimbira ennyumba ez’omulembe mwe bagenda okubeera obulamu bwabwe bwonna.\nEkitundu we babasengulidde kiyitibwa Bunambutye Resettlement, nga kino kisangibwa mu Disitulikti ye Bulambuli nga kati ekitundu ekisooka ekyabantu Gavumenti be yatekateeka okusengula baatuuka dda.\nBwabadde akola omukolo ogw’okuggulawo enju zino Pulezidenti Yoweri Kaguta Museveni agambye nti ennyumba zino zaazimbiddwa bantu abo bokka abakosebwa okubumbulukuka kwe ttaka, era nga Gavumenti elina entekateeka z’okuzimbayo endala abantu bonna abalina obwetaavu bafune bawone okuttibwa amayinja agatwala ab’enganda zaabwe.\nMuseveni yebazizza Offisi ya Ssabaminisita, ekitongole kya Poliisi, eggye lya UPDF ekitongole ekikola ku kuzimba saako n’ekitongole kya makomera bagambye nti abaselikale bakoze omulimu mu nkola ya mwoyo gwa ggwanga ekireseewo okukekkereza mu nfulumya ye nsimbi eri Gavumenti.\nMuseveni yalagidde offiisi ya Ssabaminisita okwongera okussaawo omutemwa gwe nsimbi okusobola okwongera ku muwendo gwa mayumba agazimbiddwa wakati mu kutaasa abantu abali mu mbeera embi nga buli kaseera beelarikirira amayinja okubagwira.\nYasabye abasenguddwa okufaayo okukozesa ettaka elyabawereddwa okulimako emmere ey’okulya saako nejebayinza okufunamu ensimbi nga bwalafubana okubategeeza enyingiza y’omumaka etandikire ku bbo.\nPulezidenti amaze mu kitundu kye Bugisu ennaku 3 nga eno asisinkanye abantu ab’enjawulo, saako n’okutongoza enguudo ezigenda okuzimbibwa.


Abazadde b’omwana eyakubwa amasasi, aba UPDF babalekera 6000 kababeezeewo\nAbazadde b’omwana eyakubwa amasasi, aba UPDF babalekera 6000 kababeezeewo – Radio Simba – Ennene\nPulezidenti wa DRC ne Rwanda batadde omukono ndagaano\nNUP ewanze eddusu ku wa FDC e Soroti\nYou are at:Home » Latest News » Abazadde b’omwana eyakubwa amasasi, aba UPDF babalekera 6000 kababeezeewo\nBy Mubiru Ali\t March 2, 2022 No Comments\nFamire y’omwana ow’emyaka 8 eyakubwa amasasi 2 abebyokwerinda bwebaali bakola ekikwekweto mu Kampala eyagala kuliyirirwa n’obwenkanya.\nChristine Ainembabazi, ng’atunda mmanda mu Namere zone e Kawempe, mu Kampala tasobola kwerabira lunaku lwa 9 January 2022, omwana we ow’emyaka 8 Ibrahim Kiddawalime bweyakubwa amasasi 2 ku kugulu ne mu lubuto abasirikale abaali balina gwebagoba okukwata.\nKiddawalime akyafuna bujanjabi okuva ku St. Stephens’s hospital e Mpereerwe, yakubwa amasasi 2 mu kugulu n’olubuto bweyali azannya ne baana banne wabweru w’ekibanda kya Maama we eky’amanda.\nMaama we yenna nga n’amaziga gamuyitamu yategeezezza Radio Simba, nti ku lunaku olwo abasirikale abakuba mutabani we amasasi nga bagoba omumenyi w’amateeka olwamala okukuba omwana we amasasi tebayimirira.\nNti wabula nga 11-January-2022, abasirikale ba UPDF bajja mu Ddwaliro nebakiriza nti ddala balumya omwana ono mu butanwa nebeyama okusasula ebisale by’eddwaliro ezitanaggwayo.\nAinembabazi agamba nti amaggye gakomyeewo negasasula ekitundu ku ssente z’eddwaliro obukadde 10 wabula nga eddwaliro likyagaanyi okumulongoosa omulundi ogwokubiri nga tebanamalayo ssente.\nAinembabazi ne bba Abdulla Kimulu eyasuulawo omulimu gwokuvuga takisi ajanjabe omwana we bagamba nti ngogyeeko okusasula ekitundu ku ssente z’eddwaliro kyabaggwako abasirikale bwebabawaayo nnusu 6,000/= kabayambeko.\nBano basaba eggye lya UPDF okubaliyirira olwomwana waabwe alabika nga obulamu bwe tebugenda kusigala kyekimu.\nKimulu ayagala bakwate era bavunaane omusirikale oyo omulagajjavu eyakuba omwana we amasasi eritali limu kumpi kubula kusaanyaawo bulamu bwe.\nTwagezezaako okwogerako n’omwogezi w’eggye lya UPDF (UPDF Spokesperson) Brig. Gen. Felix Kulaigye wabula byonna byagudde butaka. Wabula ye omumyuuka w’omwogezi wa Uganda Police Force owa Kampala Metropolitan Police ASP Luke Owoyesigyire yategeezezza nga bwebakyanoonyereza ku nsonga eno ne Poliisi y’e Kawempe.\nBya James Kamali


Aba UPDF balaze ebifo bye baakasuuza aba...\nMayinja yeewozezzaako: 'Sirina nsobi gye...\nOlutalo luno kati lutemyemu n’ekibiina kyabwe ekya Golden Band nga bammemba abamu bawagira Ronald Mayinja gwe bagamba nti yabadde akozesa ddembe lye ng’omuyimbi okusalawo okuyimba oluyimba lw’alowooza olunaakwata abawagizi be omubabiro ate abalala nga bawagira Catherine Kusasira.\nGrace Ssekamatte mmemba w’ekibiina ye yasoose okutendereza Mayinja nti kye yakoze kya buzira era nti yeetaaga kuwagirwa aleme kukubwa ku nsolobotto wabula abamu ku bammemba b’ekibiina ne badda ku ludda lwa Kusasira nga bagamba nti Mayinja alina naye by’agoba ng’omuntu nga n’olwekyo kikyamu okukola ebyonoona enteekateeka za Kusasira era baagala yeetondere Kusasira ku lw’obulungi bw’ekibiina.\nAbawagira Kusasira bannyonnyodde nti Mayinja yamenye endagaano kubanga ekivvulu kino ekyabadde ku Serena mu Kampala ku Lwokutaano kyabadde kya Kusasira era nga y’alina obuyinza obusembayo okusalawo bayimbi ki abanaayimba mu kivvulu kye n’ennyimba z’ayagala bayimbe nga bwe kibeera ku mikolo kw’opangisiza omuyimbi n’omulagira n’ennyimba z’oyagala ayimbireko.\nKusasira munyiivu ng’agamba nti Mayinja yamulabisizza bubi mu maaso ga Pulezidenti ate nga bakkaanya okuva ku ntandikwa ng’ennyimba z’agenda okuyimba za mukwano ssi byabufuzi.\nKyokka ne Mayinja azzizza omuliro n’agamba nti Kusasira yabadde azannya byabufuzi n’atuuka n’okumuggyako akazindaalo ng’oluyimba “Bizzeemu” lwakatandika butandisi.\nMu kivvulu ekyo, Kusasira yabadde akyasengeka olukalala lw’abayimbi ba Golden Band nga bwe balina okuddiriηηana ng’atandikira ku: Mesach Ssemakula, Maureen Nantume…… kyokka Ronald Mayinja teyabirinze n’abasooka mu maaso n’alagira ab’ebyuma basseemu oluyimba “Bizzeemu…”\nEndongo yatandise era Kusasira yalabise ng’asobeddwa n’agezaako okulemesa Mayinja okuyimba, wabula Mayinja n’alemera akazindaalo era n’agenda mu maaso n’oluyimba olukolokota gavumenti nga lutegeeza Pulezidenti nti ebyamutwala mu nsiko ne banne okulwanyisa gavumenti ezaavaako, omuli enguzi, obutemu, okutyoboola eddembe, n’ebirala nti ate kati bizzeemu.\nOluvannyuma Kusasira yakolaganye n’abebyuma ne babiggyako era Mayinja n’ava ku siteegi nga bw’atolotooma nti, “Cathy mmwe… ..y’ensonga lwaki temujja kuntegeera…” Mayinja era yalabiddwa ng’akuba Museveni akaama era yagambye nti yabadde akkaatiriza bubaka buli mu luyimba.\nKusasira yategeezezza Bukedde nti yeewuunyizza nnyo Mayinja okukola ekyo kye yakoze era agamba kyamunyiizizza nnyo kubanga yakirabidde ddala ng’ebigendererwa bya Mayinja bya kumwonoonera mukolo gwe (ogwa Kusasira).\nNga munyiikaavu, Kusasira yalambuludde nti: Awali omulema tofunyizaawo ngalo….., Mayinja yansabye ayimbemu nga Pulezidenti tannaba kugenda mu mutima omulungi ne mukkiriza era y’ensonga lwaki nasabye Pulezidenti alindeko okugenda bakozi bannange mu kibiina bamuyimbiremu nga ndowooza Mayinja agenda kugoberera bye twakkaanyizzaako.\nYannyonnyodde nti bakkaanyizza ng’olukiiko olutegesi ne bakkiriza Mayinja ayimbe ennyimba bbiri okuli: Nnazaalibwa mukazi mwavu ne Njagaza Kajanja era n’abeebyokwerinda bya Pulezidenti y’enteekateeka gye twabategeeza era ne Mayinja nti yasoose kwogera nabo n’abakakasa nti tagenda kuyimba luyimba lwonna lukwata ku byabufuzi; kyokka bonna beekangidde awo nga balaba ayimba “Bizzeemu”.\nBye nnyimbako nnumirirwa ggwanga n’okulaga ebisobye - Ronald Mayinja


Abayizi Abagisu okuva ku MUBS baddukiridde ab’eBuduuda – Watchdog Uganda\nAbayizi Abagisu okuva ku MUBS baddukiridde ab’eBuduuda\nABAYIZI be Ttendekero lya Makerere Business School (MUBS) ab’egattira mu kibiina kya Bamasaba Association Group, era nga abasinga kubo Bagisu baddukiridde abatuuze be Buduuda ababuutikirwa ettaka gyebuvuddeko ne bintu eby’eyambisibwa mu bulamu obw’abulijjo.\nMu bye batutte mulimu Ssabbuuni, emifaliso, ssukaali, bulangiti ne bilala bingi, bye bakungaanyizza okuva mu banaabwe abasomera mu matendekero agali mu Kampala.\nWilfred Magomu nga ono yakulira abayizi bano bwe yabadde akuliddemu banne okuwaayo ebintu ku lw’okusatu yagambye nti kino bakikoze okusobola okuzaamu abantu mu kitundu gye bazalibwa amaanyi, saako n’okubalaga nti yadde babeera Kampala naye bwe bafuna ekizibu basigala bali bumu.\nYanyonyodde nti bagenda kulaba nga basaka ebintu ebilala okuva mu bantu sekinoomu n’amakkampuni era bongere okuwaayo eri abantu be Buduuda abaakosebwa okubumbulukuka kwe ttaka okwaliyo, kyeyagambye nti kigenda kubayambako okusobola okw’eddabulula mu bulamu obw’abulijjo, kubanga abasinga basigala ttayo.\nSsentebe wa Disitulikiti ye Buduuda James Watira bwe yabadde akwasibwa ebintu bino yasiimye abayizi ba MUBS n’abasaba obutaddiriza mutima gw’akitundu kyabwe, nti bulijjo bajjukirenga badduukirirenga mu buli kyetagisa kubanga abatuuze banaabwe basigala bubi.\n“Abaana baffe mwebale byonna bye mutuletedde era tuli basanyufu nnyo okujjukira ekitundu kyammwe kale mukoze bulungi okumanya nti muli Bagisu, ekitundu kyaffe kino kiri bubi nnyo ennyumba zaasanawo zonna, ebisolo byonna byaafa, saako n’abantu baffe bangi baserengeta e magombe ne tubaziika abalala bakyabuze naye tukola ekisoboka okw’ogera ne Gavumenti esobole okutuyamba etufunire ettaka tusengule abantu baffe okubajja wano.” Watira bwe yagambye\nOmusomesa eyafunyisa olubuto omuyizi gw'asomesa akwatiddwa\nMuseveni names nine member committee to investigate Makerere rot\n14th November 2016 at 14:51


ACP Muleterwa Weguza Otya Emotoka Eyali Enoonyezebwa Nga Yabbibwa - Justice Mugambe - Radio Simba - Ennene\nACP Muleterwa weguza otya emotoka eyali enoonyezebwa nga yabbibwa – Justice Mugambe\nOmusirikale wa Uganda Police Force ACP Anatoli Muleterwa aweereddwa engasi ya bukadde 50 olw’okuteeka emotoka eyabbibwa ku kutundibwa ku nnyondo nagiguza mukyala we Margaret Kizza akakadde kamu so nga yali ebalirirwamu obukadde 12. Muleterwa yakulira Community Policing Department.\nOmulamuzi Lydia Mugambe owa Kkooti enkulu mu Kampala bweyabadde awa ensala ye yagambye okuteeka emotoka ekika kya pick-up ku Nissan Datsun nnamba UAE 130H nnyondo mu kadde keyali enoonyezebwa nga yabibbwa nga ate naye akimanyiiko kyali kikyamu. Emotoka eyogerwako yabbibwa okuva ku University e Makerere ku Main Library mu November 14, 2008 netundibwa mu December 2009.\nWabula oluvannyuma nnyini yo yagisanga mu Kisenyi mu Kampala nga April 26, 2010 nga epangisibwa okusomba ebintu. Emotoka eno yali ya Mukyala Adrine Kemirembe wabula nga yabbibwa ku bbaawe Alex Ssebagala.\nACP Muleterwa yalagiddwa okusasula obukadde 50 oba okusibwa. Kemirembe kkooti yamuliyiridde obukadde 150 olw’obudde n’ensimbi zasasanyizza ku musango wamu n’obukadde 120 obusuubirwa okuba nga bwandivudde mu motoka eno nga ekola.


Bukedde Online - Teddy alaze ebyobugagga by’akoze ne Bugingo\nEkibiina ekigatta bannannyini mawoteeri kivuddeyo...\nTEDDY Naluswa Bugingo mukyala wa paasita Aloysius Bugingo atutte mu kkooti olukalala lw’ebintu ebiraga nti ye ne bba Bugingo bagagga bavundu. Ebintu bino kuliko ettaka mu bitundu 13 mu Wakiso, Ntebe ne Mukono lye baagula bonna era bye bakoze ne bba mu myaka egisoba mu 20 gye bamaze mu bufumbo.\nKu bino yagasseeko emmotoka nnya n’ebintu ebirala n’agamba nti bw’ogatta ebyobugagga bino biri mu buwumbi bwa nsimbi n’asaba kkooti y’e Kajjansi omusango eguveemu gudde mu kkooti enkulu e Kampala.\nTeddy okutwala olukalala mu kkooti kiddiridde Bugingo okutwalayo omusango ng’asaba kkooti eno ey’e Kajjansi ebagattulule. Teddy yayongeddeko nti kkooti y’e Kajjansi terina buyinza buwulira musango gwa Bugingo kubanga gulimu ssente mpitirivu kkooti eri ku ddaala lya “Magistrate grade one” gw’etakkirizibwa kuwulira.\nMu musango Bugingo gwe yatwalayo nga May 9, 2019 mw’asabira okumugattulula ne Teddy agamba nti ebbanga lye babadde bombi bakoze ebyobugagga ebibalirwamu akawumbi ka ssente wabula teyagenda mu maaso kulambulula bya bugagga bino.\nWano Teddy we yamutegedde akalippo akasooka n’asaba kkooti eno egobe okusaba kwa Bugingo kubanga yakuteeka mu kkooti nkyamu ettakkirizibwa kuwulira musango gulimu ssente mpitirivu bweziti.\nTeddy yagenze mu maaso n’alambulula ebyobugagga bye bakoze bombi ng’ebisinga lye ttaka. Block 392, plot 1397 e Sekiwunga mu Disitulikiti y’e Wakiso nga lyabugazi bwa hectares 0.1850, Block 383-391 Plot 5310 eriri mu Wakiso Disitulikiti, Block 92, plot 273 East Buganda- Kyagwe.\nEttaka eriri ku Block 383-391 plot 5309 mu KKB zone e Kitende mu Wakiso disitulikiti (amaka mwe baali babeera nga Bugingo tannagasuulawo), Block 383, plot 6904 mu Wakiso disitulikiti, Block 92, plot 865 eriri mu disitulikiti y’e Mukono Block 92, plot 266 (East land Mukono disitulikiti, Block 92, plot 864 mu Mukono disitulikiti, Block 92 plot 275 nga nalyo liri mu Mukono disitulikiti Block 92 plot 274 erisangibwa mu disitulikiti y’e Mukono.\nBlock 169 plot 353 e Mukono Block 459, plot 325 e Nalumunye Mutundwe, Block 92, plot 863 nga liri mu Mukono, emmotoka nnamba UBA 481U ekika kya Harrier, mmotoka endala UBD 210N nga nayo Harrier, Premio UAV 001R , Prado TX Land Cruiser ng’eriko nnamba “Praiz God” ne yiika z’ettaka 20 e Nakadde mu Wakiso disitulikiti.\nMuno mwe muli ne poloti Bugingo kw’azimbidde Suzan obwaguuga bw’ennyumba. Amawulire g’okutabuka kw’obufumbo bwa Bugingo owa House of Prayer ministries ne mukyalawe gaasajjuka mu May w’omwaka guno Bugingo n’atuuka n’okulayira nti kakibe kki tagenda kudda wa Teddy kubanga obufumbo tebukyasobola kudda ngulu kubanga tebukyalimu ssanyu na kwagala .\nMu mpaaba ya Bugingo, alumiriza Teddy okumutulugunyiza mu bufumbo omwali okumuvumira mu maaso g’abaana n’abantu mu kkanisa era nti yadduka mu maka gaabwe e Kitende olw’okutya nti agenda kumutuusako obulabe.\nWabula mu kwewozaako Teddy yawa ensonga 10 lwaki takkiriziganya na kyakwawukana na bba n’agamba era ensonga ezibatabudde ntono nnyo zisobola okugonjoolwa kuba ebyo mu bufumbo bibaamu.\nTeddy alumiriza nti obuzibu bwonna bw’ava ku mukyala (gw’atayatula mannya) eyayingirira obufumbo bwabwe n’agamba nti singa Bugingo atereeze ensonga eno tewali kisobola kulemesa famire na mukwano gwabwe kuddawo kubanga akyamwagala nnyo era takkiriziganya nakya kkooti kubaawukanya.\nKuno yagattako nti ebbanga ly’emyaka egisoba mu 20 lye babadde bombi ne bazaaliramu n’abaana bana; Doreen Gift Bugingo, Winnie Treasure Bugingo, Jennifer Blessed Bugingo ne Isaac Miracle Bugingo bayise mu mbeera embi empitirivu n’ebizibu naye byonna baasobola okubivvuunuka nga kati n’embeera y’obufumbo bwabwe eriwo si ya maanyi nnyo eyinza okubalema okutereeza.\nTeddy ne Bugingo baagattibwa nga December 20, 2003 ku Victory Church e Ndeeba. Looya Steven Ssali Ssenkeezi (tali mu musango guno) agamba nti mu misango gy’abaagalana abaagala okugattululwa, kkooti ento esobola okuguwulira singa kiba ng’omwami n’omukyala bombi Bafrika. Agamba nti amateeka gagamba nti omu ku bbo bw’aba si Mufrika omusango gulina kuwulirwa mu Kkooti Enkulu.\nAyongerako nti kkooti ento nga ey’e Kajjansi tekkirizibwa kuwulira misango girimu ssente zisukka bukadde 30 yadde nga ekkirizibwa okuwulira emisango gy’okusazaamu obufumbo era mu mbeera eno omusango osobola okugutwala mu Kkooti Enkulu kubanga obuyinza bwayo tebuliiko kkomo.


1 ጢሞቴዎስ 1 NASV - 1 Timoseewo 1 LCB\n1 Timoseewo 1:1-20\n11:1 a Tit 1:3 b Bak 1:27Nze Pawulo, omutume wa Kristo Yesu, nga Katonda Omulokozi waffe ne Kristo Yesu essuubi lyaffe, bwe baalagira, 21:2 a Bik 16:1 b 2Ti 1:2; Tit 1:4nkuwandiikira ggwe Timoseewo, omwana wange ddala mu kukkiriza. Nkwagaliza ekisa n’okusaasira, n’emirembe, ebiva eri Katonda Kitaffe ne Yesu Kristo Mukama waffe.\n31:3 a Bik 18:19 b Bag 1:6, 7Njagala osigale mu Efeso, nga bwe nakukuutira nga ŋŋenda e Makedoniya oziyize abantu baleme kuyigiriza njigiriza ndala. 41:4 a 1Ti 4:7; Tit 1:14 b 1Ti 6:4Bagambe balekeraawo okwemalira ku nfumo, ne ku kulondoola enkalala empanvu ez’amannya g’abajjajja. Ebyo byongera mpaka, mu kifo ky’okuyigiriza abantu ebya Katonda ebiri mu kukkiriza. 51:5 a 2Ti 2:22 b 2Ti 1:5Kye tugenderera mu kiragiro kino, kwe kwagala okuva mu mutima omulongoofu, n’omwoyo omulungi, n’okukkiriza okutaliimu bukuusa. 6Ebyo abantu abamu babivaako ne badda mu mpaka ezitaliimu mugaso. 7Beefuula bayigiriza b’amateeka ga Katonda, songa tebategeera bye boogera, wadde bye bakakasa. 81:8 Bar 7:12Tumanyi ng’amateeka malungi, omuntu bw’agakozesa mu ngeri entuufu. 91:9 Bag 3:19Tusaanye tutegeere nga Amateeka tegaateekerwawo batuukirivu, wabula gaateekerwawo bamenyi baago na bajeemu, aboonoonyi, n’abatatya Katonda, n’abatali batukuvu, n’abagwenyufu, abatta bakitaabwe ne bannyaabwe, era n’abatta abantu abalala, 101:10 2Ti 4:3; Tit 1:9n’abenzi, n’abalya ebisiyaga, abagula n’abatunda abaddu, abalimba n’abalayirira obwereere, ne bonna abatakkiriziganya na njigiriza ntuufu, 111:11 Bag 2:7ng’Enjiri ey’ekitiibwa kya Katonda atenderezebwa, gye yankwasa bw’eri.\n121:12 Baf 4:13Neebaza Kristo Yesu Mukama waffe eyampa amaanyi ag’okumuweereza. Mwebaza kubanga yalaba nga nsaanira, n’ankwasa omulimu gwe. 131:13 a Bik 8:3 b Bik 26:9Newaakubadde ng’edda namwogerangako bubi, ne mmuyigganya era ne mmuvuma, kyokka yansaasira, kubanga ebyo nabikolanga mu butamanya nga sinnaba kumukkiriza. 141:14 a Bar 5:20 b 2Ti 1:13Naye Mukama waffe yankwatirwa ekisa kingi n’ampa okukkiriza kungi, era n’okwagala kwe tufunira mu Kristo Yesu. 151:15 1Ti 3:1; 2Ti 2:11; Tit 3:8Ekigambo kino kituufu, kisaanye okukkiriza, ekigamba nti Kristo Yesu yajja mu nsi okulokola aboonoonyi. Mu bo nze mwonoonyi asookera ddala. 161:16 nny 13Katonda kyeyava ansaasira, Kristo Yesu alyoke ayoleseze mu nze, omwonoonyi asingira ddala okugumiikiriza kwe okutakoma, era mbeere ekyokulabirako eri abo abalimukkiriza ne bafuna obulamu obutaggwaawo. 171:17 a Kub 15:3 b Bak 1:15 c Bar 11:36Kabaka ow’olubeerera, atafa era atalabika, Katonda omu yekka, agulumizibwenga, emirembe n’emirembe. Amiina.\n181:18 a 1Ti 4:14 b 2Ti 2:3Mwana wange Timoseewo, nkukubiriza ojjukire ebigambo bya bannabbi bye baakwogerako edda, olyoke olwane olutalo n’obuzira, 191:19 1Ti 6:21ng’okukkiriza, n’omwoyo omulungi, bye byokulwanyisa byo. Kubanga abalala abagaana okuba n’omwoyo ogwo omulungi bafiirwa okukkiriza kwabwe. 201:20 a 2Ti 2:17 b 2Ti 4:14 c 1Ko 5:5Mu abo mwe muli Kumenayo ne Alegezanda be n’awaayo eri Setaani bayige obutavumanga Katonda.


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ Ebyabaleevi 1\n1 Awo Mukama n’ayita Musa, n’ayogera naye ng’asinziira mu Weema ey’Okukuŋŋaanirangamu. N’amulagira nti, 2 “Yogera n’abaana ba Isirayiri obagambe nti, ‘Omuntu yenna mu mmwe bw’aneeteesanga okuleeta ekiweebwayo eri Mukama, anaaleetanga ekiweebwayo kya nte ng’agiggya mu kiraalo kye, oba endiga oba embuzi ng’agiggya mu kisibo kye.’\n3 “Ekiweebwayo bwe kinaabanga ekiweebwayo ekyokebwa* ekiweebwayo ekyokebwa Ebika by’ensolo bisatu bye byaweebwangayo okuba ekiweebwayo ekyokebwa, okusinziira ku mbeera y’omuntu awaayo ssaddaaka: ente sseddume yaweebwangayo abantu abagagga; endiga n’embuzi (lunny 10) n’ebinyonyi (lunny 14) byaweebwangayo abantu abaavu (5:7; 12:8) nga kiva mu kiraalo ky’ente, anaawangayo seddume etaliiko kamogo. Anaagyereeteranga n’agiweerayo ku mulyango gwa Weema ya Mukama ey’Okukuŋŋaanirangamu, kiryoke kikkirizibwe eri Mukama. 4 Omuntu aleese ekiweebwayo ekyo ekyokebwa anaakwatanga omutwe gwakyo, era kinakkirizibwanga ku lulwe kiryoke kimutangiririre olw’ebibi bye. 5 Seddume eyo anaagittiranga mu maaso ga Mukama; era batabani ba Alooni, bakabona, banaddiranga omusaayi gwayo ne baguwaayo eri Mukama nga bagumansira ku kyoto okwebungulula enjuuyi zonna ez’ekyoto ekiri awo okumpi n’omulyango gwa Weema ya Mukama ey’Okukuŋŋaanirangamu. 6 Awo ekiweebwayo ekyo ekyokebwa anaakibaagangako eddiba, n’akitemaatemamu ebifi. 7 Batabani ba Alooni, kabona, banaakumanga omuliro mu kyoto, ne batindikira bulungi enku ku muliro ogwo. 8 Awo batabani ba Alooni, bakabona, banaategekanga bulungi ebifi ebyo, nga n’omutwe n’amasavu babitaddeko; banaabissanga ku nku ezikoledde omuliro ku kyoto. 9 Eyaleese ekiweebwayo ekyo anaanaazanga n’amazzi eby’omu lubuto n’amagulu; ebyo byonna kabona anaabyokyanga ku kyoto ng’ekiweebwayo ekyokebwa, ekyokeddwa mu muliro ne kivaamu evvumbe eddungi erisanyusa Mukama.\n*1:3 ekiweebwayo ekyokebwa Ebika by’ensolo bisatu bye byaweebwangayo okuba ekiweebwayo ekyokebwa, okusinziira ku mbeera y’omuntu awaayo ssaddaaka: ente sseddume yaweebwangayo abantu abagagga; endiga n’embuzi (lunny 10) n’ebinyonyi (lunny 14) byaweebwangayo abantu abaavu (5:7; 12:8)


Abavubuka tukolere wamu ku byaffe – Ssaabasajja Kabaka – Buganda Today\n19th July 2018 bugandatoday luganda, Mengo, news\nSsaabasajja Kabaka asabye abavubuka okukolera awamu ku nsonga ez’ebyaffe olwo Buganda esobole okudda ku Ntikko. Kabaka yayogedde bino ku Hotel Africana mu Kampala ng’aggalawo Ttabamiruka w’abavubuka ng’egimu ku mikolo gy’Amatikkira Jubireewo.\n“Twagala okujjukiza nti newankubadde nga tulina byetusobodde okukola n’okutuukako, naye olugendo lukyali luwanvu era tetusuubira bavubuka baffe okukoowa yadde okuwummula nga tetunnatuuka gyetugenda.\nWabula mu kiseera kino twetaaga okwetegekera ekitundu ekiddako, ekitundu ekiddako kyetaaga amaanyi , okwewaayo n’okwogera n’eddoboozi erimu ku nsonga ezikwata ku byaffe awatali kwekutulamu,” Kabaka bweyagambye.\nWabaddewo abavubuka bangi nga buzibuzibwa naddala abamu ku bakulu abaliko e Mengo kyokka ne bagobwa olw’obutabeera besimbu bulungi. Badda kubavubuka abamu ne babasigulasigula. Kino kyaviriiddeko Kabaka okubalabula bakwate ekkubo limu ne Mengo olw’obulungi bwe ggwanga lyaffe Buganda.\nSsaabasajja Kabaka ng’ayogera eri omukolo ogw’okuggalawo Ttabamiruka w’Abavubuka ku Hotel Africana mu Kampala\nOkwogera kwa Ssaabasajja Kabaka mu kuggalawo Ttabamiruka w’abavubuka ba Buganda ku Hotel Africana mu bujjuvu.\nBa member ba palamenti, Baminisita okuva mu gavumenti eya wakati, Baminisita okuva e Mengo, abakiise mu Lukiiko lwa Buganda, Bannaddiini, Ebibiina by’abavubuka,abagenyi baffe mwenna.\nTusanyuse nnyo okulaba nga Ttabamiruka ajjumbiddwa bulungi bwati era tusiimye nnyo olukiiko oluteesiteesi na bonna abasomesezza mu Ttabamiruka ono ,mwebale nnyo ,mwebalire ddala.\nOlwaleero njagala okutunuulira ensonga ssatu;\n1). Tulina essubi nti mu nkungaana nga zino, abavubuka baffe bajja kuzeeyambisa okwetegereza ebyo byonna ebyasoba mu ggwanga lyaffe n’okwewaayo okubigonjoola. Okubigonjoola nga bali mu ngeri eneegoberera amateeka n’obwannanyini ku bintu eby’enjawulo.\nTulowooza nti ensisinkano eno etunuulidde n’obuweereza obulambikibwa gavumenti eno ku nsonga z’abavubuka. Gavumenti erina entegeka zetaddewo okuyamba abavubuka naddala okubayamba eyo mu nsonga z’obulimi era enteekateeka ezo zikola wamu n’endala ez’okwejja mu bwavu.Naye tutera okuwulira nti entegeka ezimu zikoma awo mu kkubo, entegeka ezo zijja kufuuka ez’amakulu singa zituusibwa ku bavubuka bonna mu ggwanga lyonna okutwalira awamu.\n2). Twagala okujjukiza nti newankubadde nga tulina byetusobodde okukola n’okutuukako, naye olugendo lukyali luwanvu era tetusuubira bavubuka baffe okukoowa yadde okuwummula nga tetunnatuuka gyetugenda.\nWabula mu kiseera kino twetaaga okwetegekera ekitundu ekiddako, ekitundu ekiddako kyetaaga amaanyi , okwewaayo n’okwogera n’eddoboozi erimu ku nsonga ezikwata ku byaffe awatali kwekutulamu.\n3). Buli muvubuka mu Buganda tumukubiriza okwewaayo n’okwongera amaanyi mu kusoma kibasobozese okuvuganya obulungi nga munoonya emirimu . Tulina okukomya okulowooleza okunoonya emirimu mu mawanga ag’ebweru buli kiseera naddala mu nsi ezo abantu baffe gyebagenze nebafunirayo obuzibu.\nTuddamu okwebaza abo bonna ababadde mu ntegeka ez’emikolo egya leero ne bannaffe aba Hotel Africana. Katonda abakuume.\nAbavubuka abetabye mu Ttabamiruka waabwe ku Hotel Africana\nPrevious Post:Alipoota y’Ennyingiza n’Ensasaanya 2017/2018 n’Embalirira y’Ennyingiza n’Ensasaanya 2018/2019\nNext Post:Kabaka marks silver jubilee by decrying corruption\nEx-Katikkiro Walusimbi has only himself to blame\nKamuswaga is embarrassing us the people of Kooki\nBy Patricia Namanda As Katikkiro, Engineer John Baptist Walusimbi trusted one person — his son Geoffrey Walusimbi. Geoffrey had unrestricted… Read more…\nBy Ibrahim Kasiita The royals of the chiefdom of Kooki need to reign in on Kamuswaga Apollo Ssansa Kabumbuli because… Read more…


Buubuno obukwakkulizo Bobi Wine bw'awadde ...\nKigambibwa nti kitaabwe Ssaalongo Bernard Muyanda ye yabatutte ku ssaawa nga 9:00 ez'olweggulo okuwuga era n'abakwasa abaddukanya ekifo kino nga yali waakubakima ku ssaawa 11:00 ez'olweggulo.\nBwe baatuuse, buli mwana yagenze mu kasenge kake okweyambula bagende bawuge. Kyokka oluvannyuma lw'okuwuga, Nakato yagenze kitaabwe gye yabadde abagambye okubasisinkana nga Waiswa taliiwo n'abuuza omu ku bakozi oba yabadde amulabyeko. Naye kwe kumugamba nti yabadde alowooza nti y'ali naye.\nMu kiseera ekyo nga banoonya Waiswa, ne kitaabwe we yatuukidde okubuuza omulongo nga talabikako. Abaddukanya ekifo baamutegeezezza nti alabika agenze n'abayizi b'amasomero amalala abaabadde mu kuwuga.\nBaafubye okunoonya omwana mu buli kasonda nga bayambibwako abakugu mu kuwuga ne bakka mu bidiba byonna, mu kaabuyonjo, mu bimotoka ebikadde na buli kasonda ng'omwana taliimu.\nAbaddukanya ekifo kwe kugumya Ssaalongo alindemu okutuuka ku ssaawa 3:00 ez'ekiro ng'amasomero gonna gatutte abayizi baago balabe oba nga balina omuyizi atali waabwe kuba baali babakubidde amasimu.\nEkyewuunyisizza abazadde n'abatuuze ku ssaawa nga 2:00 ez'ekiro poliisi y'e Kira yabakubidde essimu nti, omwana waabwe azuuliddwa ng'afiiridde mu kidiba era omulambo guli mu ggwanika e Mulago.\nMu kiseera ekyo kigambibwa nti, Nnaalongo Josephine Namanda nnyina w'omwana yabadde ava ku poliisi y'e Ttuba etwala ekitundu mwe babeera okuloopa omusango gw'okubula kw'omwana waabwe n'ategeezebwa nti poliisi y'e Kiwaatule y'erina obuvunaanyizibwa ku kitundu ekyo.\nAbazadde bwe baabakubidde, baasoose kwewuunaganya lwaki poliisi ya Kira Road y'ebakubidde ssimu ng'ate ku poliisi y'e Ttuba baabagambye balina kuloopa ku poliisi y'e Kiwaatule.\nPoliisi ya Kira Road okuyingira mu nsonga, abaserikale b'e Kiwaatule baamala kukuba ssimu nga bategeeza poliisi enkulu etwala ekitundu kyonna ku kyali kituuseewo.\nEkyewuunyisa, emisana baakebedde ebidiba byonna ng'omwana taliimu kyokka ekiro, laba bwe bamuzuula mu kidiba ky'abakulu.\nOmwogezi wa poliisi mu Kampala n'emiriraano Luce Owoyesigyire yagambye nti, omulambo gwa Wambi baagusanze teriiko wadde olugoye.\nMukasa yagambye nti, nabo beewuunya engeri Wambi gye yatuuse mu kidiba ky'abantu abakulu kubanga ebidiba byonna baali babinoonyezzaamu omwana n'ababula kyokka ekiro ng'abantu bonna bagenze ne bamuzuula.\nOmusango gw'okufa kw'omuntu gwagguddwaawo ku fayiro CRB 88/2019 ku poliisi y'e Kiwaatule ng'okunoonyereza bwe kugenda mu maaso ate Waiswa,\nBakansala bawadde Seya ennyumba ya Town Clerk


Bukedde Online - Sekandi asiimye abajjumbidde emisinde gya Cancer\nSekandi asiimye abajjumbidde emisinde gya Cancer\nUganda esinze amawanga 174 mu misinde\nURA ''bagisesemezza'' ssente za Kasagga\nOMUMYUKA wa pulezidenti Edward Kiwanuka Sekandi asiimye enkumi n’enkumi za Bannayuganda abawaddeyo era n'ebefiiriza otulo okudduka mu misinde gy’okusonderako ensimbi z’okuzimba etterekero ly’omusaayi mu ddwaliro e Mengo.\nSekandi ye yabadde omugenyi omukulu ku misinde egyawomeddwamu omutwe bammemba b’ekibiina kya Rotary era nga Dr. Louis Kasekende omumyuka wa Ggavana wa bbanka enkulu eyabadde omuddusi omukulu ye yasimbudde abaddusi mu biti bisatu; kilomita etaano, kilomita ekumi ne kilomita 21 ku ssaawa emu ez’okumakya ku sande nga August 30, 2015 ku kisaawe e Kololo.\nAbamu ku beetabye mu misinde nga bali mu kutendekebwa\n“ Mwebale nnyo aba Rotary wamu nammwe abaddusi. Olw’okuba mwe waadi ya kansa yasobola okuzimbibwa mu ddwaliro e Nsambya era kati ekola. Omwaka guno n'ebaza Emmanuel Katongole (ssentebe Rotary akulira etterekero ly’omusaayi mu ddwaliro e Mengo) olw’okuwoma omutwe mu nteekateeka eno egenda okutaasa obulamu bw’abantu enkuyanja.” Bwatyo Sekandi bwe yagambye.\nYayongeddeko nti kansa bwe bumu ku bulwadde obusinga okutta Bannayuganda ensangi zino era abantu kye baakoze okusonda ensimbi kiyitirivi obulungi ne batadda mu kuwoza bya ‘gavumenti etuyambe’ nti era kye bakoze kya buzira.\nKatongole yategeezezza nti babadde netaaga akakadde kamu n’emiwalo asatu egya doola era nga babadde balinawo emitwalo 20 gyokka egya doola nti era ensimbi zonna ze babadde bafunye mu misinde gino bakakasa nti nyingi era omulimu bagenda kugutandikako kwe banayongereza ebintu ebirala bye banategeka okugyamu ensimbi ezimaliriza okuzimba etterekero.\nSOSEGI z''olya bazikola mu nnyama ki? Ezimu zikolwa mu nkoko enfu\nAbemmamba bali wa Katikkiro\nOmukazi eyasobezeddwaako ekirindi afiiridde mu loogi


Buganda Mourns Kasubi Tombs on Friday,26th March 2009 | Ekitibwa Kya Buganda\nBuganda Mourns Kasubi Tombs on Friday,26th March 2009\nPosted on March 27, 2010 by ekitibwakyabuganda\nGano ge mampimpi ku bibadde e Nnabulagala.\nOkusaba mu Masiro nga 26/03/2010\nMu bufunze omuwandiisi by’alabye:\n7:30 a.m. Okutandika olugendo ng’omuwandiisi agoberera ekkubo omuyisibwa Bassekabaka nga batwalibwa okugalamizibwa e Nnabulagala. Olukubakuba lutandika okufuuyirira.\n8:00 a.m. Omuwandiisi atuuka ku Masiro, asimba mu nnyiriri.\n8:15 a.m. Nalinnya Sarah Kagere ne bba batuuka mu Masiro\n8:35 a.m. Omuwandiisi ayingira mu Masiro. Olukubakuba lukya.\n9:38 a.m. Omutaka Nakirembeka atuuka mu Masiro\n9:50 a.m. Katikkiro J.B. Walusimbi atuuka mu Masiro. Bakatikkiro abaawummula Joseph Mulwanyammuli Ssemwogerere, Mayanja Nkangi ne Dan Muliika nabo balangirirwa nga bwe batuuse mu Masiro.\n9:51 a.m. Supreme Mufti Zubair Kayongo atuuka mu Masiro.\n10:10 a.m. Ssabasumba Cypriano Kizito Lwanga atuuka mu Masiro nga awerekerwako Omusumba Mathias Ssekamanya ow’e Lugazi n’Omusumba Dr. Anthony Zziwa ow’e Kiyinda Mityana.\n10:25 a.m. Omusumba wa Seventh Day Adventist atuuka mu Masiro.\n10:30 a.m. Ssaabasajja Kabaka Ronald Muwenda Mutebi II atuuka mu Masiro. Akubirwa emizira egy’amaanyi. Emikolo egikolebwa nga Ssaabasajja atuuse mu Masiro gikolebwa. Agenda okulamusa ku Bannamasole, Abalangira n’Abambejja, Bannaddiini n’Omulangira w’e Nkole, Prince John Barigye.\n10:34 a.m. Oluyimba lwa Buganda Ekitiibwa kya Buganda luyimbibwa. (Olwa Uganda abantu baalugaanyi okuluyimba. Kalabaalaba w’omukolo alangirira nga omukulembeze wa DP, Norbert Mao, n’owa UPC, Olara Otunnu, bwe batalutumidde mwana. Abantu bakubira Norbert Mao emizira kyokka bawogganira waggulu nti Otunnu ne UPC tebabyetaaga.\n10:43 a.m. Kalabaalaba w’omukolo ategeeza Ssabasajja nti musajja we omuyimbi Ronald Mayinja waali nnyo era agenda okumuyimbira oluyimba Landlord. Abantu bakuba emizira era Ronald Mayinja atandika okulya mu ndago. Abantu bonna ekinyegenyege kibakwata era bayimbira wamu ne Mayinja.\n10:55 a.m. Okusaba kutandika nga Chaplain wa Makerere University, Rev. Fr. Lawrence Ssemusu asaba essaala ey’okwegayirira Mukama mu Luganda ne mu Lungereza.\n11:00 a.m. Ssabasumba Cypriano Kizito Lwanga ayigiriza\n11:05 a.m. Sheikh Ssebulime asoma essaala ku lw’Abayisiraamu.\n11:10 a.m. Supreme Mufti Zubair Kayongo ayigiriza. Anokolayo obugambo obugamba nti Katonda yatonda amagye ag’enjawulo. Waliwo ag’omu Ggulu, Ye Kayongo gaatajja kwogerako, ne ag’omunsi. Mu g’omu nsi waliwo aganyoomebwa kyokka nga gadoobya abantu, okugeza nga ensiri. Ensi yonna n’okutuusa ku ssaawa ya leero ekyalwana n’omusujja gw’ensiri. Wano kwe kubuuza nti: omuntu ayinza atya okulowooza nti nno anaasobola okulwanyisa omwoyo ogwagala ekintu ng’Obwakabaka? Obwakabaka bwa Buganda Katonda yabuteekawo ng’ekisiikirize Abaganda mwe bawummulira okusobola okufuna emirembe. Abantu bonna bakuba emizira egy’amaanyi.\n11:15 a.m. Omulabirizi w’e Mityana eyawummula, Dr. Dunstan Bukenya asoma Zabbuli ya Dawudi eya 121.\n11:20 a.m. Omulabirizi w’e Namirembe Wilberforce Kityo Luwalira abuulira. Anokolayo obugambo obugamba nti Mukama eyatonda Buganda n’atuteekamu Abaganda omwoyo ogwo ogwa Buganda ogutafa, y’omu Buganda gw’esaanye okwesiga kubanga Ye Mukama y’omu agenda okugiyimirizaawo okutuusa enkomerero y’ensi lw’erituuka. Abuulira abantu nti nno Mukama amanyi bulungi oyo eyayokerera Amasiro gaffe, kyokka amazima galitufuula ab’eddembe era kyalibadde kirungi mu kiseera kino eky’ekisiibo omuntu oyo eyayokya amasiro okwenenya.\n11:27 a.m. Omusumba w’Abasodokisi Rev. Fr. Stanislaus Kasule asoma ekitundu okuva mu Yokana 1 n’okutandikira ku lunyiriri olw’olubereberye.\n11:30 a.m. Ssabasumba w’Abasodokisi Metropolitan Yonah Lwanga ayigiriza, kyokka abatabuzitabuzi bakutula waya z’emizindaalo ezimu nga beeyamba obusindikagano obw’ekyana ekito era ebigambo bye ebimu tebiwulirwa. Okusaba kuyimiriramu okumala akabanga.\n11:34 a.m. Emizindaalo egimu gizzibwako era Metropolitan Yonah Lwanga amaliriza okuyigiriza kwe.\n11:42 a.m. Ssabasumba Cypriano Lwanga ayitibwa okukomekkereza okusaba era awerekerwako abasumba Mathias Ssekamanya ow’e Lugazi, Paulo Ssemwogerere ow’e Luwero Kasana ne Dr. Anthony Zziwa ow’e Kiyinda Mityana. Mu bugambo bwe obuwuumbawuumba okusaba anokolayo Nabbi Nekkemeya (Nehemiah) eyaliwo emya 585 nga Kristo tannaba kuzaalibwa. Nabbi ono yatunuulira ekibuga Yerusaalemi (Yerushalayim) ekyali kyokeddwa abalabe ba Yisirayiri kyokka n’akumaakuma mu Bayudaaya obutaterebuka. Yeeyamba empagi ttaano ez’okuzzaawo Yerusalemi;\n– Okwegayirira Mukama\n– Obutaterebuka wabula okunywerera ku Katonda waabwe\n– Okusabanga bulijjo\n– Okuddamu okuzimba ekibuga\n11:45 a.m. Ssabasumba Cypriano Lwanga Agaba Omukisa mu linnya lya Patri, ne Mwana ne Mwoyo Omutukirivu.\nKalabaalaba w’omukolo alangirira nga Ssabasajja bw’agenda okwogera eri Obuganda. Abantu bakuba emizira era Kalabaalaba asaba Obuganda bwefuge Bbeene asobole okwogera. Oluvannyuma lw’akabanga abantu basabibwa okuwa Bannaddiini ekkubo basobole okufuluma Embuga. Kitegeerekeka nti nno Ssabasajja asiimye obutayogera eri Obuganda oluvannyuma lwa Kimese okukitegeerako nti nno abalabe ba Buganda baasindise Abacuba okutabulatabula omukolo era nga be basongeddwamu olunwe ku gw’okudobonkanya emizindaalo n’entimbe (screens) ezaabadde zitegekeddwa ebweru ku Muzigiti okuyamba nnasiisi w’omuntu ataasobodde kuyingira mu Masiro ng’ebifo biweddemu. (Kiteeberezebwa nti abantu abeeyiye e Nnabulagala bakunukkirizza wakati w’obusiriivu omunaana n’akakadde akalamba!)\n11:48 a.m. Kirangirirwa mu butongole abantu bonna okwesumulula amafuvu era n’obutafuluma Masiro n’amafuvu. Okukungubaga kw’Abaganda mu Buganda ne mu nsi yonna kulangiriwa nti kukomye.\n11:50 a.m. Omukolo ogw’okusaba guggalibwawo mu butongole. Abantu abayagala bagenda okubuuza n’okukubagiza ku bazaana ba Bassekabaka abagalamidde e Nnabulagala.\nEffujjo mu Masiro\nKyategeerekeseeko nti waliwo abantu abatayagaliza Buganda mirembe n’essanyu abaapangisizza abacuba okusobola okutabulatabula omukolo. Mu bikolwa eby’okutabulatabula omukolo mwe mubadde:\n– Okuleetawo akakyankalano akateetagisa nga abavubuka bano baleekanira abantu ababadde bayimiridde mu maaso ku bukomera obw’ebyuma batuule wansi mbu nabo abali emabega basobole okulaba. Wano tusaanye tukitegeere nti nno tewabadde wakutuula okujjako okutuula mu ttaka so ate ng’olukubakuba lubadde lufuuyiridde! Abavubuka bano bavudde emabega nga bwe bawaguza okutuuka ku kakomera akaabadde katekeddwawo okutuusa abantu ababadde mu maaso bwe beekyaye ne babasegulira, olwo akakyankalano ne kakoma.\n– Okulinnya ku nju ezisangibwa mu Masiro! Obwedda abavubuka bano bagera ekiseera ne baleekanira waggulu. Balinnye n’emiti egisangibwa munda mu Masiro ng’eno bwe banyeenya amatabi kumpi kugawogola!\n– Okukasuka obutebe obw’amasanda (plastic) nga babuggya mu weema eyabadde etuziddwamu bannaddiini nga babukasuka emabega kimugunyu.\n– Okukasuka amafuvu ge babadde baziinze ng’emipiira mu bantu ababadde batudde mu maaso. Omuwandiisi olw’obusungu aboggoledde abamubadde okumpi nga bw’abajjukiza nti Amasiro nalwo Lubiri era basaanye okugawa ekitiibwa. Abavubuka bakkakkanye era ekikolwa kino eky’ekivve ne kikoma mu kifo awo omuwandiisi w’abadde atudde.\n– Okuleetawo okusindikagana okugenderere ng’abantu bafuluma Amasiro. Waliwo abantu abazirise n’abalala ne balinnyibwa kumpi kufa. Obwana obumu bubuliddwako bakadde baabwo mu kusindikagana kuno okukoleddwa akagenderere.\n– Okusala ensawo. Waliwo akwatiddwa\n– Okusaalimbira mu nsuku z’Amasiro.\nAbakozi b’effujjo bano abamu babadde mu bu T-shirt obuddugavu obwakubiddwako ekifaananyi kya Bbeene ng’atudde ku Nnamulondo. Mmengo ebadde terina ky’emanyi ku kikoosi ky’abantu abo bu T-shirt buno era eyo y’engeri gye kitegeerekese nti abantu bano babadde baweendule.\nNg’ebyo biteereddwa ku mabbali, omukolo gubadde gulaga ensi nti Obuganda bukyawagira Obwakabaka era buli mabega wa Ssaabasajja.\nFiled under kabaka mutebi, Kasubi tombs and Tourism, tourism and kasubi tombs |\tLeave a comment


Bukedde Online - Poliisi ekutte bana ababba abantu mu kibuga\nPOLIISI ya CPS mu Kampala ekutte abavubuka abeenyigira mu kusala ensawo n’okubba abantu n’ebaggalira oluvannyuma lw’okubasanga nga baliko be balondoola n’ekigendererwa eky’okubabba nga abamu bakayimbulwa okuva mu kkomera .\nOmuserikale atwala Kakooza okulinnya Kabangali.\nPOLIISI ya CPS mu Kampala ekutte abavubuka abeenyigira mu kusala ensawo n'okubba abantu n'ebaggalira oluvannyuma lw'okubasanga nga baliko be balondoola n'ekigendererwa eky'okubabba nga abamu bakayimbulwa okuva mu kkomera.\nOmuserikale ng'atwala Ssemujju.\nAmyuka omwogezi wa poliisi mu Kampala n'emiriraano Luke Owoyesigyire yagambye nti okukwata abavubuka bano kyaddiridde poliisi ya CPS okusindika abaserikale baayo okulawuna enguudo mu Kampala okusobola okutangira abateega abantu ne bababba naddala abagenda okugula ebintu bya Pasika n'okugenda mu kyalo .\n"Abantu bali mu keetalo ka Paasika wabula waliwo bannaffe abalina ebigendererwa eby'okubalemesa naddala mu Kampala wakati nga babasala ensawo n'okubabba era abaserikale okuva ku poliisi ya CPS baliko be bakutte ne baggalirwa nga bano babbi baalulango." Owoyesigyire bwe yategeezezza.\nYagambye nti abakwatiddwa kuliko: Everest Ssande, Elious Kakoozi ne Godfrey Ssemunju nga bano bakwatiddwa abaserikale ku poliisi ya Mini Price ku Lwokuna ate ye James Muhumuza nakwatibwa poliisi y'e Nakivubo.\nWabula omu ku baakwatiddwa Kakooza yalaajanidde abaserikale okumusonyiwa ng'agamba nti yabadde y'akayimbulwa okuva mu kkomera e Kitalya nga bagenda kumuzzaayo kyokka bwe baamubuzizza kyabadde akola mu kifo we baamukwatidde n'asirika.\nAbakwatiddwa bagguddwako omusango oguli ku fayiro nnamba SD 65/31/03/2021.\nOno essasi lyamusanze waka\nAbazadde bannemesa omusajja wange\nOmusajja omwenzi tayalagalika!


Abaggalatiya 4 | Bayibuli ey'Oku Mukutu Gwaffe Ogwa Intaneeti | New World Translation\nTebakyali baddu, wabula baana (1-7)\nPawulo alumirirwa Abaggalatiya (8-20)\nKaggali ne Saala: endagaano bbiri (21-31)\nYerusaalemi ekya waggulu, nnyaffe, kya ddembe (26)\n4 Kaakano ŋŋamba nti omusika bw’aba ng’akyali mwana muto, taba na njawulo na muddu wadde nga y’aba nnannyini bintu byonna, 2 naye abeera mu mikono gy’abo abamulabirira n’egy’abawanika okutuusa olunaku kitaawe lwe yassaawo. 3 Mu ngeri y’emu, naffe bwe twali tukyali bato, twalinga baddu ba bintu eby’omu nsi ebisookerwako.+ 4 Naye ekiseera ekigereke bwe kyatuuka, Katonda yatuma Omwana we eyazaalibwa omukazi+ era eyali wansi w’amateeka,+ 5 asobole okununula abo abali wansi w’amateeka+ ng’abagula, tulyoke tufuulibwe abaana.+ 6 Kati olw’okuba muli baana, Katonda asindise omwoyo+ gw’Omwana we mu mitima gyaffe,+ era gwogerera waggulu nti: “Abba!”*+ 7 N’olwekyo, tokyali muddu, wabula oli mwana; era bw’oba ng’oli mwana, Katonda era akufudde musika.+ 8 Naye bwe mwali nga temumanyi Katonda, mwali baddu b’abo abatali bakatonda. 9 Naye kaakano nga bwe mumanyi Katonda, oba kaakano nga Katonda bw’abamanyi, kijja kitya okuba nti muddayo nate eri ebintu ebisookerwako ebinafu+ era ebitalina mugaso, ne mwagala okuddamu okubeera abaddu baabyo?+ 10 Mukwata butiribiri ennaku, n’emyezi,+ n’ebiro, n’emyaka. 11 Ndi mweraliikirivu nti oboolyawo nnateganira bwereere okubayamba. 12 Ab’oluganda, mbeegayiridde, mubeere nga nze, kubanga nange nnali nga mmwe.+ Temulina kibi kye mwankola. 13 Mukimanyi nti olw’obulwadde bwange, nnafuna akakisa okubabuulira amawulire amalungi omulundi ogwasooka. 14 Wadde ng’obulwadde bwe nnalina bwali kigezo gye muli, temwanneewala wadde okunneenyinyala;* naye mwansembeza ng’abasembeza malayika wa Katonda, era ng’abasembeza Kristo Yesu. 15 Kati olwo essanyu eryo lye mwalina lyadda wa? Kubanga ndi mukakafu nti singa kyali kisoboka, mwandiggyemu amaaso gammwe ne mugampa.+ 16 Kati olwo nfuuse mulabe wammwe kubanga mbabuulira amazima? 17 Abantu abo bagezaako nnyo okulaba nti mudda ku ludda lwabwe, naye si lwa kigendererwa kirungi; baagala munneesambe, mubagoberere. 18 Kyokka kiba kirungi bulijjo omuntu bw’agezaako okubazza ku ludda lwe olw’ekigendererwa ekirungi, so si ku olwo lwokka lwe mba nammwe, 19 mmwe abaana bange abato+ abandeetedde okuddamu okulumwa ebisa okutuusa Kristo lw’alibeeyolekeramu. 20 Kyandibadde kirungi singa mbadde ndi nammwe kaakano ne njogera mu ngeri endala, kubanga munneewuunyisizza nnyo. 21 Mumbuulire mmwe abaagala okuba wansi w’amateeka, Temumanyi Mateeka kye gagamba? 22 Ng’ekyokulabirako, kyawandiikibwa nti Ibulayimu yalina abaana babiri, ng’omu yamuzaala mu muzaana+ ate ng’omulala yamuzaala mu mukazi ow’eddembe;+ 23 naye ng’oyo ow’omuzaana yazaalibwa mu ngeri eya bulijjo,+ ate ng’ow’omukazi ow’eddembe yazaalibwa okuyitira mu kisuubizo.+ 24 Ebintu bino bya kabonero; kubanga abakazi bano bategeeza endagaano bbiri, eyo eyakolebwa ku Lusozi Sinaayi,+ y’oyo azaala abaana ab’omu buddu era nga ye Agali. 25 Kati Agali aba akiikirira Olusozi Sinaayi+ oluli mu Buwalabu, era ye Yerusaalemi ekiriwo leero, ekiri mu buddu n’abaana baakyo. 26 Naye Yerusaalemi ekya waggulu kya ddembe, era ye nnyaffe. 27 Kubanga kyawandiikibwa nti: “Sanyuka ggwe omukazi omugumba atazaala; leekaana era yogerera waggulu n’essanyu ggwe omukazi atalumwa bisa; kubanga abaana b’omukazi eyayabulirwa bangi okusinga ab’oyo alina omusajja.”+ 28 Kale ab’oluganda, muli baana ba kisuubizo nga Isaaka bwe yali.+ 29 Naye ng’oyo eyazaalibwa mu ngeri eya bulijjo bwe yatandika okuyigganya oyo eyazaalibwa okuyitira mu mwoyo,+ ne kaakano bwe kiri.+ 30 Naye ekyawandiikibwa kigamba kitya? “Goba omuzaana ne mutabani we, kubanga omwana w’omuzaana tagenda kuba musika wamu n’omwana w’omukazi ow’eddembe.”+ 31 N’olwekyo ab’oluganda, tetuli baana ba muzaana wabula tuli baana ba mukazi ow’eddembe.\n^ Kigambo kya Lulamayiki ekitegeeza, “Ai Kitaffe!”\n^ Oba, “okumpandulira amalusu.”


Ngenda kuwasa eyetta yette, era sidda mu nnyumba ya Teddy gye baali banzitidde, Omusumba Bugingo ategezezza abagoberezi be – Watchdog Uganda\nOmugole Suzan Makula Nantaba, Pasiita Aloysias Bugingo ne Teddy Naluswa Bugingo mukyala mukulu\nEKKANISA ya House of Prayer Ministries yawuniikiridde ate oluvannyuma n’esaanikirwa enduulu ey’oluleekeleeke, OMUSUMBA Aloysius Bugingo bwe yalangiridde nti “ekiba kibe, maliridde okukuba embaga gwe kiruma yette!”.\nBugingo era yagambye nti ababadde balowooza nti wakyaliwo ku suubi ye okudding’ana ne mukyala owempeta Teddy Naluswa Bugingo, kye kiseera bave mu kuloota kubanga ye mu bulamu bwe tadda mabega, talina nsisi ate tasaaga\n“ Nze Katonda yantonda kugenda mu maaso ssi kudda mabega, y’ensonga lwaki nkola eby’amagero”, Bugingo bwe yategeezeza ng’asinziira ku kituuti ku kkanisa ye eya House of Prayer Ministries International.\nYababuuzizza oba nga banaamusonderako ku ssente z’embaga, abamu ku bagoberezi ne bakoteka emitwe wansi kyokka abalala ne basaakaanya nti ‘yeeeee musumba’ okwo ne bagattako enduulu.\nBugingo yagambye abagoberezi nti, waliwo empapula ze yalabye ku mikutu gya yintanenti eziraga okwawukana kwe ne mukyala we Teddy Naluswa Bugingo n’agamba nti, empapula ezo si ntuufu kyokka balindirire essaawa yonna aleeta entuufu era ajja kuziwaako ne Naluswa.\n“Nze sigenda kudda wa Teddy ne bw’akola atya sisobola kudda mu nnyumba gye yali anzitiramu, nnina omukazi era ng’enda ku muwasa nammwe mujja kumulaba, abanansondera muli wa” Bugingo bwe yewanye.\nBwe yamaze okubategeeza ebyo ne bakkiriza nti bajja kumusondera n’akola katemba nga bw’ababuuza nti ‘Ndeete ndeete’ ne basaakaanya nti. ‘Leeta’ awo n’atulika n’aseka.\nBugingo azze asuubiza abagoberezi be okubanjulira omugole wabula buli lw’ajja mu kusaba baba basuubira nti anaamubalaga era buli lw’ababuuza nti ndeete baba bulindaala nga balowooza nti gw’agenda okubanjulira .\nYasoose kuddamu kwetondera bagoberezi be ne Bannayuganda olw’ebigenda mu maaso nti bamusonyiwe kubanga akimanyi nti nabo bayita mu buzibu kumpi bwe bumu bw’ayitamu.\nBugingo olwamaze okwetonda n’asumulula n’ategeeza nga bw’atakyayinza kuddira mukyala we Teddy Naluswa kubanga yasalawo kugenda n’abasumba abamuwalana obwedda b’ayita abafalisaayo ababadde baagala okumusanyaawo .\nYagasseeko nti mukayala we ne muwala we Doreen Kirabo baasukka okumuswaza bwe badda ku mikutu gy’amawulire nebatandika okumuyita omubbi era omwenzi .\n“ Omwana owange n’anzirako n’ampita omwenzi lukulwe, kati olwo ye abeera yaggya atya? kubanga nze ne Teddy twagattibwa mu bufumbo obutukuvu mu mwaka gwa 2008 kyokka ye Doreen twamuzaala mu mwaka gwa 1992 ekitegeeza nti naye twamuzaala mu kikolwa kya bwenzi era okwogera ebyo teyamala kukirowozaako kubanga amagezi alina matono nga nnyina ” Bugingo obwedda bw’awanda omuliro.\nBugingo yagambye nti, Teddy yamuwaayira nga bw’amukaka okwawukana era n’alaga n’empapula enjingirire ng’ayagala bamusaasire n’atamanya nti, yeesimira bunnya kubanga kati agenda kulaba ku mpapula z’okwawukana entuufu era essaawa yonna zimutuukako kubanga ye yakyerangirirako ng’omukazi wa katonda nga bwe yeeyita .\n“Kagwake, keetonnye, sikyadda mabega, mwenna kati mukimanyi tekikyali kyama, nafuna omukazi omulala era ngenda kumuwasa essaawa yonna.” Bugingo bwe yategeezezza.\n“Nze Teddy ne bwakola atya, k’ayogere mu mawulire okusuula enjuba sisobola kudda mu nnyumba y’e Kitende gye yali anzitiramu ngenda kubanjulira omukyala gwe ng’enda okuwasa essaawa yonna nammwe mumulabe” Bugingo bwe yategeezezza abagoberezi mu bumalirivu.\nOP-ED: It is human nature that people want change when any leader has been in power for long


Bukedde Online - Cheptegei awangudde Feeza e Bungereza\nCheptegei awangudde Feeza e Bungereza\nNG"OGGYEEKO okuba nti yawangudde omudaali gwa feeza, Munnayuganda omuddusi w'emisonde emiwanvu Joshua CHeptegei asekera mu kikonde oluvannyuma lw'okuwangula ddoola emitwalo esatu (eza Uganda obukadde 108) nga zino yaziwangulidde mu kisaawe kya Queen Elizabeth Olympic Park mu mpaka z'ensi yonna ezaggyiddwaako akawuuwo ku Lwokutaano mu kibuga London ekya Bungereza.\nCheptegei ng'asanyukira obuwanguzi bweyatuuseeko\nBya TEDDY NAKANJAKKO\nBASAJJA mmita 10,000 fayinolo\nMo Farah GBR 26:49.51 WL\nJoshua Kiprui Cheptegei UGA 26:49.94 PB\nPaul Tanui Kipgetich KEN 26:50.60\nCheptegei eyayingidde ensiike y'Olwokutaano n'ekigendererwa ky'okwerabiza Bannayuganda ebyatuukaawo mu March e Kololo bwe yabawa essuubi kyokka n'amalira mu kya 30 yabadde mu maliririvu okuviira ddala lwe baasimbuddwa ng'obwedda y'avuga ne banne wadde awamu obwedda awanyisiganyaamu ne Bannakenya Geoffrey Kamworor ne Paul Tanui.\nNga yaakava mu kisaawe Cheptegei eyabadde omusannyufu eby’ensusso yagambye nti, kinkoze bubi nti Mo Farah tagenda kuddamu kudduka mu kisaawe oluddako mbadde mukuba naye era wano kale ekyantuukako mu Kampala mu mwezi gwa March kati nkibala nga lufumo, bwatyo Joshua Cheptegei bwe yategeezezza nga yaakamala okuwangula omudaali gwa feeza mu mpaka z'emisinde gy'ensi yonna egya IAAF World Championships London 2017.\nMmanyi kati Bannayuganda bampagidde era byonna ebyatuukawo y'essaawa tubyerabire ate kati Mo Farah kaawumudde ffe tuddawo bwe yayongeddeko.\nEkibinja kibadde kikakali nga buli omu alwana y'ensonga lwaki tusobodde okukola obulungi.\nTwayingidde ekisaawe nga ttiimu y'abaddusi basatu nga tutunuulidde kukaluubiriza balala era ndowooza kino nkikoze kuba ne Mo Farah awangudde avuddewo atenda ng'emisinde bwe gibadde emikakali.\nCheptegei yeegasse ku baddusi ba Uganda abaakawangulira eggwanga emidaali mu mpaka nga zino okuli Davis Kamoga, Dorcus Inzikuru, Moses Kipsiro, Solomon Mutai ne Stephen Kiproitich.\nMo Farah ne Cheptegei baakuddamu okubulonda ku Lwokusatu mu mmita 5000 yadde nga maneja wa Cheptegei Omuddakki Jurrie agamba baluubirira buwanguzi nabo.\nUganda emalidde mu kya 45 mu z'ensi yonna\nUganda erangiridde abazannyi 20 okwetaba mu za IAAF e Bungereza\nOmugagga w'e Mukono afiiridde mu ssabo\nAgambibwa okutta bba bamukutte


Updated: 3 min 2 sec ago Abasomesa b’e Mukono basasulwa bulungi\nMon, 06/26/2017 - 11:59\nOwoolugambo waffe atugambye nti ennyirira gye baliko ewa essanyu ekiraga nti bakama baabwe babasasula bulungi era bannaabwe abamasomero amalala gye bakaabira embeera embi nga n’abamu obasanga empale n’ebiteeteeyi...\nMukaziwattu abadde kagye afune ku ssanyu ly’obufumbo ate omusajja eyamusigula ku yali bba omukozi wa Radio omu e Kamwokya naye n’amusuulawo. Omusajja agambibwa okukyawa Nambala mufumbo ng’era musuubuzi...\nSsegawa ataddeko feesi ebanja nga Faaza abatabaganya ne Walukagga\nSsegawa aludde nga talima kambugu ne muyimbi munne Matthias Walukagga. Wiiki ewedde bwe baabadde mu kusabira omwoyo gw’omugenzi Herman Basudde n’okujjukira bwe giweze emyaka 20 bukya afa, Rev. Fr. Joseph...\nChamilli bamuyiyemu obukadde 100 ez’ekivvulu\nBano beegasse ku Vision Group efulumya ne Bukedde. Chameleone yategeezezza nti ssente zino agenda kuzeeyambisa okwongera mu birango n’okukunga abantu okweyiwa e Lugogo mu Cricket Oval nga June 30, babeerewo...\nOLABIKA oli muvubuka kubanga mu bavubuka, oluusi wabeerawo okutya olumu n’ensonyi. Kino okusinga kibeerawo ng’obwagazi olina naye ng’omutima tegunnasalawo. Oyinza okutya okufunyisa omuwala olubuto,...\nOmuwala ampendulidde abavubuka ne bankuba\nNze Robert Nahabara, ndi musuubuzi wa ngoye enkadde nga mbeera mu Kagugube Zooni e Makerere era gye nnali mbeera ne mwana muwala Jassy. Twayagalana ne Jassy okumala ebbanga era nga buli omu asuubiza...\nEyeefuula omukazi akuule abasajja mukwate\nOkukwata Simon Akuti 20, ow’e Kasokoso kyaddiridde banne be yali aleese okuva mu kyalo okukola naye mu Britania Factory esangibwa mu Nakawa okumusanga ng’ayambala engoye z’abakazi buli lunaku nga n’amannya...\nSun, 06/25/2017 - 20:57\nBya Martin Ndijjo Bahat Lubega amanyiddwa nga Don Bahat, omu ku bavubuka gyebuvuddeko abeerangiridde okwagala okudda mu kifo ky'omugenzi Ivan Ssemwanga (Ali Ssenyomo) abadde ayogerwako nga 'kabaka'...\nBya Martin Ndijjo Oluvannyuma lw'okumulongoosa amagulu wiiki ewedde nga n'embeera yeyongedde okulongooka, Omugagga SK Mbuga nate abasawo basazeewo bagenda kuddamu okumulongosa omulundi ogw'okubiri era...\nSun, 06/25/2017 - 17:57\nSun, 06/25/2017 - 14:57


Bukedde Online - Omutaka w'Enseenene aziikiddwa omusika Adnan Nsozi n'atuuzibwa\n'Muggye ebyobufuzi mu nsonga za Kabaka'\nAb'ekika ky'Enseenene banjulidde Katikkiro...\nAb'ekika ky'enseenene basiibudde jjajjaabwe George Nsozi Kalibbala eyeesittadde, ate n'okwaniriza omusika we Adnan Nsozi ow'emyaka 4\nEntaana omwaziikiddwa eyabadde omukulu w'ekika ky'e Nseenene eya fuuti 15, wano ng'Abataka basseeyo ku ddaala okumugalamiza obulungi\nOmutaka George Nsozi Kalibbala Kalibbala 62, abadde omukulu w'ekika ky'Enseenene yaziikiddwa ku butaka bw'ekika kino e Nsiisi mu Busujju Ssaabasajja Kabaka n'amutendereza olw'obujjumbize bw'abadde nabwo mu kuweereza Ekika kye n'Obwakabaka.\nObubaka bwa Ssaabasajja bwamusomeddwa minisita we ow'ensonga z'ebyobuwangwa, embiri n'ennono e Mmengo David Kyewalabye Male nga yayogedde ku mugenzi ng'abadde omujjumbize era akoze obuteebalira ng'aweereza Ekika kye ate nga ne mu nkiiko z'Abataka abadde teyeeganya bwatyo n'asaasira abazzukulu olw'okuviibwako Jjajjaabwe.\nAbataka nga basitudde omugenzi Nsozi okumutwala ku kiggya we yaziikiddwa\nKyewalabye nga tannasoma bubaka bwa Kabaka yasoose kuwabula Bakungubazi nti, Omutaka tafa oba okukisa omukono wabula ‘yeesittala n'agwa' ate nga ye Kabaka ‘akisa mukono' olwo Nnamasole n'ab'olulyo olulangira bo boogerwako nga ‘abaseerera'.\nAbakulu b'ebika y'abakubirizza okuteekawo ennaku ez'okulamaganga ku butaka buli mwaka kyongere okusembeza abazzukulu ate nga n'oluusi Kabaka akyayinzanga okusiima n'alamaga ku butaka bw'aba asazeewo.\nOmwami wa Kabaka ow'essaza ly'e Busujju, Mark Jjingo Kaberenge II ye yasomye obubaka bwa Katikkiro ng'ono yajjukizza abantu nga Obuganda bwe bugenda nga buseeseetuka era n'abakubiriza okussa essira ku ntanda omutanda gy'abasibirira buli olukedde ng'ayagala beegatte nga bakola olw'okwekulaakulanya.\nSanduuko eyabadde ereeteddwa yazziddwaayo\nSipiika w'olukiiko lwa Buganda, Nelson Kawalya yeebazizza abantu abaakoze okulaba nga Omutaka aziikibwa mu kitiibwa.\nSsentebe w'olukiiko olwategese okuziika Omutaka Kalibbala, Omutaka Patrick Kisekka Ddungu yagambye nti lwayise mu mitendera egy'ennono ng'omutaka yaziikiddwa mu mbugo 112\nera nga omulambo gwe gwasituddwa ku kannyo akaawundiddwa obulungi n'embugo era nga baatindizze akagendo akawerako okutuuka gye yaziikiddwa.\nAb'emituba 12 nga bonna baabadde bambadde kkanzu enjeru nga beesibye ebimyu ate mu bigere nga tebambadde ngatto be baasitudde omufu.\nOmwana Adnan Nsozi eyasikidde kitaawe George Nsozi nga bamusumikira\nKu ntaana eyabadde eya ffuuti 15 baataddeyo ddaala okusobola okukkayo era nga bakira abantu abaakung'aanye okuziika basindikagana wakati mu kuyoogaana nga batya okugwaayo. Abataka ab'emituba basse mu ntaana okulinda omufu era nga waliwo abaalinnye ku ddaala ne ku bifunvu ebyalekeddwaamu okuyambako omufu okutuuka ku baabadde mu ntaana wansi obulungi.\nomulambo baagussizza mu ntaana na nfuvu ezaabadde empanvu ddala kumpi ffuuti 40 buli limu, n'oluvannyuma ne babikka embugo endala ku mufu olwo ne balyoka bavaayo okuziika.\nMinisita Kyewalabye Male (ku kkono) n'abataka b'obusolya nga balega ku mwenge\nEnkola eno yawuniikirizza abantu bangi nga bakira balabwako nga bakwata ebigenda mu maaso ku masimu.\nOkutuuza Omutaka Nsozi Kalibbala Adnan 4, ku bukulembeze\nLyabadde ssanyu wakati mu kukuba enduulu n'engalo ng'abazzukulu mu Kika ky'e Nseenene baayanirizza Jjajjaabwe omuggya, Omutaka Adnan Nsozi Kalibbala eyabalagiddwa amangu ng'omutaka George Nsozi aziikiddwa ku Lwokuna.\nOmutaka Nsozi ne Lubuga we, emabega be bataka abakulu b'obusolya nga baaniriza muganda waabwe\nAbataka abakulu b'obusolya nga bakulembeddwa Omutaka Kayiira Gajuule beetabye ku mukolo guno era ne basumikira Omutaka okuba omukozi n'okwagala Kabaka we n'Ekika.\nOmutaka Patrick Kisekka


Bukedde Online - Temukaabira Micho tuwonye muwone\nTemukaabira Micho tuwonye muwone\nAba ddigi babajunye\nUganda efunye omukisa gwa maanyi Micho okugenda era FUFA egukozese okutegeka ttiimu z’eggwanga n’abatendesi abatuufu buli omu abeere n’obuvunaanyizibwa akozese buli ky’alina okulaga enjawulo mu mulimu gwe.\nMicho mu kutendeka gye buvuddeko\nOkugenda kw’omutendesi wa Cranes, Micho Sredojevic tekugenda kusuula ttiimu mu ntata wabula kugenda kuwa omukisa abazannyi oguwangaalako mu ttiimu y’eggwanga bafaananeko ffe abaagisambira ebbanga eggwanvu nga ne bwe tukola ensobi, baddamu ne bakuyita.\nEkibaddewo ku Micho ng’omuzannyi gw’atalinaamu ‘ssuubi’ takufaako era nga kyangu nnyo okukusuula n’ayita gw’alinamu ensonga. Ky’ova olaba ng’abazannyi nga Kizito Luwagga baava ku Cranes kuba Micho yalemwa okukkaanya nabo mu ddiiru ze.\nAbadde abayisa nga bw’ayagala era abajjukira ekyaliwo ku Denis Guma eyali owa Victoria University, Micho yali amudibaze era yamala kuswala n’amukomyawo kyokka oluvannyuma n’amusuula.\nMicho yajja mu Uganda emyaka 10 n’omusobyo naye mbuuliraayo omuzannyi gw’azimbye okuggyako okubayita n’okubasuula.\nAtendese ttiimu nnyingi mu Afrika naye mbuulirayo mwe yali akoledde ebyewuunyo okuggyako wano mu Uganda awali ebitone ebingi.\nUganda ejjuddemu abazannyi abalungi era mu CHAN w’omwaka oguwedde, yasambisa ttiimu ssatu ez’enjawulo ekitegeeza talina ttiimu esookamu.\nN’okutuusa kati, Micho abadde akyayita abazannyi ab’enjawulo ekiviirako ttiimu yaffe okukola obubi. Omutendesi ow’enkola bw’etyo, alituuka ddi ku ntikko!\nAbazannyi balimanyagana ddi bakwatagane mu kisaawe!\nWaliwo abazannyi nga Richard Kasagga, Said Kyeyune, Ali Kimera n’abalala, badda wa?\nMicho atuulidde nnyo ttiimu nga zonna (ey’abatasussa myaka 20 ne 23) nga teziwulikika ne zikola bubi nnyo.\nYatuuka n’okugamba nti agenda kukola pulaani y’omupiira ekitegeeza nti agenda kutegeka enkola ye gy’ayagala mu mupiira gwa Uganda nga kiraga nti Uganda terina bakugu okugitegeerera ate nga wano tulina akulira emirimu mu FUFA, akulira ebyekikugu abalina okukola emirimu egyo.\nKitegeeza nti Micho yali ayagala abeere kamalabyonna w’omupiira gwa Uganda anti y’amanyi Uganda era takyetaaga batendesi bagwira.\nAbatendesi baffe basomye nnyo era bazannye omupiira ku mitendera gyonna era basobola okukola obulungi singa tubawa obudde.\nBasena ne Kajoba baaweeredwa omulimu naye mu kunyoomebwa okw’ensusso kuba tewali wadde endagaano gye baataddeko omukono.\nSinga baafunye muzungu, wandibaddewo endagaano.\nBasena ne bwe yandifunye ya myezi 3 eraga nti aweereddwa ebbanga bwe liti, ssente bwe ziti n’obuwaayiro obulaga bwe baliremwa okukola ekiriddako. Naye baafunye bbaluwa ebagamba nti be batendesi.\nMutunule, mujja kulaba nga Cranes tesambyeyo mupiira gwa mukwano naye nga Micho abadde agifuna.\nSsaagala Micho alimbe ggwanga nti abanja emyezi 4 (obukadde 180), olwo abadde akozesa ki?\nCranes ebadde ezannya egy’okwegezaamu gya doola 30,000 (mu za Uganda obukadde 100), lwaki FUFA ebadde tesooka kusasula Micho!\nOyiza okuwa omuntu akasiimo ate ng’akubanja!\nThe Uganda Cranes,\nOnyango addizza Micho omuliro\n‘Muntaase ku baana bange abanzibako...\nOMUKADDE ow’emyaka 93 atabuse n’abaana be ng’abalumiriza okubeera mu kkobaane erimugoba ku ttaka lye balyeddize....\nAbadde ayanula engoye z'abatuuze...\nBonny Tamale omutuuze w'oku Kalerwe Kiggundu Zooni y'asimattuse okuttibwa abatuuze b'e Bwaise oluvannyuma lw’okumusanga...


Bukedde Online - Namikka alumbye Katikkiro mu kuziika\nKabaka ayagalizza Abasiraamu Iddi\nNNAALINNYA Beatrice Namikka yakozesezza omukolo gw’okutereka (okuziika) ssenga wa Kabaka n’ayambalira Katikkiro wa Buganda Charles Peter Mayiga.\nAbakungu b'e Mmengo nga bassa bendera ya Buganda ku mulambo gw'omumbejja Muggale\nNamikka banne gwe baasoose okulemesa okwogera nga bamulagira akomye okweyita Nnaalinnya w’Amasiro g’e Kasubi kuba Kabaka yamuyimiriza yagambye nti, Katikkiro avunaanyizibwa ku ntalo eziri mu Balangira n’Abambejja era buvunaanyizibwa bwe okuzigonjoola.\nYadde abaabadde bawuliriza Namikka baasose kwogera butonotono, gye byaggweeredde nga waliwo ekibinja ky’abavubuka abaamukubidde mu ngalo ezitagambika ku kye baayise okusiima by’ayogedde.\nNamikka we yayogeredde bino ku ssaawa 9:12 nga Katikkiro tannatuuka mu Masiro e Kasubi okwetaba awamu n’abakungubazi era aboogezi bonna abaabaddewo, baaweddeyo okutuusa eyabadde kalabaalaba w’omukolo, Omulangira Wasajja we yalangiridde nti ekiseera ky’okugenda emagombe kituuse naye nga buli omu, amagamaga kulaba oba Katikkiro Mayiga tazze ku mukolo gw’okutereka Ssenga wa Kabaka.\nOluvannyuma Katikkiro yatuuse n’akkirira mu Masiro wakati mu kwerinda okwamaanyi okuva mu bakuume ababadde bamaze okuwulira ebigambo obwedda ebiva mu kabinja k’abavubuka n’abantu abalala nga bamwemulugunyaako.\nMu kuva ku ntaana abavubuka abeeyita 'Eggye ly’Olulyo Olulangira', baatandise okusoomooza Katikkiro nga boogera ebigambo nti, “ Twakukoowa, fuluma Amasiro ogende. Ensonga zaffe tozikolako, otuyisaamu amaaso, genda, totuula…n’ebigambo ebirala,” okutuusa bwe yatudde mu ntebe eyabadde emutegekeddwa.\nBino byabadde mu Masiro e Kasubi eggulo ku mukolo gw’okuziika (okutereka) Omumbejja Juliana Beatrice Muggale nga yabadde Ssenga wa Kabaka asigaddewo nga gwakulembeddwaamu okusaba okwabadde mu Lutikko e Namirembe nga kwakuliddwa Dean wa Lutikko Can. Benon Kityo era ne kwetabwamu Nnaabagereka Sylivia Nagginda, Namasole Margaret Siwoza, ne bannalinya n’abalala.\nEffujjo eryakoleddwa abavubuka Abalangira ku Katikkiro teryalobedde bantu baabulijjo kumwaniriza na kumuwerekera mu kitiibwa n’okumusuusuuta nti bamwagala olw’engeri gy’azzizza Obuganda ku Ntikko.\nWakati mu ssanyu lino Katikkiro mwe yafulumidde n’agenda ng’emikolo giwedde ng’ekire ky’enkuba kibindabinda.\nKABAKA YASIIMYE EMIRIMU GYA SSENGA WE:\nMu bubaka obwamusomeddwa Nnaalinya Dina Kigga, Kabaka Mutebi II yatenderezza emirimu egikoleddwa omugenzi era n’amwebaza okukozesa ebitone ebingi Katonda bye yamuwa okuli obukkakkamu, obwetoowaze, okwewa ekitiibwa ate n’okubeera omuwi w’amagezi ku nsonga ezitali zimu.\nNg’ayogerera e Namirembe, Mayiga yagambye nti obumalirivu bw’omugenzi bwe bwetaagisa abantu ba Buganda okubeera nabwo,\nMuggale 90, muwala wa Ssekabaka Chwa II nga yava mu bulamu bw’ensi ku Lwokutaano nga September 8, 2017 mu ddwaaliro e Mmengo gye yatwalibwa.\nOmumbejja Beatrice Namikka


Bukedde Online - Lwaki Gavumenti erwana ne bannannyini bbaasi okubaggya wakati mu Kampala\nBaddereeva ba loole batandise Sacco okwekulaakulanya\nPikipiki zitandise okukozesa nnamba ebbiri\nBy George Bukenya Ponsiano Nsimbi\nKAWEEFUBE w’okukendeeza omugotteko gw’ebidduka mu Kampala wakati azzeemu kigoye weezinge bannannyini bbaasi bwe bagaanye okuzitwala mu ppaaka ezeesudde wakati mu kibuga nga e Nateete n’e Nakawa ng’ekitongole kya KCCA bwe kyali kisazeewo.\nOmujjuzo mu ppaaka ya bbaasi mu Kampala, KCCA gw’eyagala okwewala.\nBya GEORGE BUKENYA ne PONSIANO NSIMBI\nMinisita wa Kampala gye buvuddekmo yalagira bannannyini bbaasi baziggye mu kibuga wakati bazitwale mu ppaaka ezizimbiddwa mu bitundu ebyesudde amasekkati ga Kampala nga e Natete, Nakawa, Kawempe n’awalala.\nEkiragiro kino kyalina okussibwa mu nkola, ekitongole ekivunaanyizibwa ku kugaba layisinsi z’ebidduka ebisaabaza abantu ekya Transport Licensing Board (TLB).\nPpaaka ya bbaasi ey’e Nateete gye baazimba okusenguliramu bbaasi ezidda e Bugwanjuba kati basambiramu mupiira.\nOkusinziira ku kiragiro, bbaasi zaalina okuggyibwa mu Kampala wakati okutandika n’omwezi oguwedde naye kino tekyassibwa mu nkola.\nBannannyini bbaasi abamu baakoze ppaaka zaabwe mu Kampala wakati, kuno kuliko aba kkampuni ya Link eyakoze eyaayo mu Kisenyi okuliraana ey’omugagga Muwonge eya Kisenyi Bus Terminal ate nnannyini Global Coaches naye yakoze eyiye e Kampalamukadde.\nBbaasi ezaggyibwa mu ppaaka ya Qualicel zaatwalibwa mu ya Kisenyi n’eya Link era maneja wa Kisenyi Bus Terminal Billy Tamukedde yagambye nti okusooka ppaaka ebadde esimbamu bbaasi 162 kati musimbamu bbaasi 362.\nAte akulira eby’okubudaabuda abasaabaze mu kkampuni ya Link, Oscar Mulungi agamba mu paaka yaabwe musimbamu bbaasi 50.\nKino kitegeeza nti kaweefube w’ekitongole kya KCCA ne minisitule evunaanyizibwa ku bya Kampala okukendeeza omugotteko mu kibuga akyalemye kubanga bannannyini bbaasi baajeemye okussa ekiragiro mu nkola.\nAmyuka akulira Kampala, Andrew Kitaka yagambye nti ppaaka za bbaasi zirina okubeera wakati wa kiromita 5 ne 10 okuva ku kitebe kya Posita ekiri ku Kampala Road era paaka erina okuba ku bugazi bwa yiika 5 ku 10 nga lirina okuba nga lya kyapa kuba basuubira ppaaka zino okuba ez’enkalakkalira.\nEkirala ppaaka erina okuba n’emiryango ebiri mmotoka we zifulunira ne we ziyingirira, nga gya mmita 10 obugazi ate nga w’ezimbiddwa tesussa mmita 500 okuva ku luguudo mwasanjala.\nOmuwandiisi w’akakiiko akagaba layisinsi, Winston Katushabe yagambye nti okuteeka ekiragira kya minisita mu nkola obulungi, ppaaka ezizimbibwa zonna ku nguudo ezifuluma Kampala zirina okuba nga zonna ziwedde.\nKatushabe agamba nti ppaaka emu eyeesudde amasekkati g’ekibuga yokka ye yakaggwa era tesobola kumalawo bbaasi zonna ezigenda ebugwanjuba.\nOmwogezi w’olukiiko oluddukanya ppaaka y’e Nateete, Edgar Lwanga yagambye nti ekitongole kya KCCA kyabakaka okulongoosa ppaaka era ne bakikola, era akakiiko ka KCCA akavunaanyizibwa ku nteekateeka y’okukulaakulanya ekibuga ne kagiyisa ng’emu ku ppaaka ezirina ebisaanyizo.\n“Kyokka wadde kino twakikola, bbaasi zaagaana okujja mu ppaaka yaffe, bamakanika abakanikira mmotoka okiriraana ppaaka eno bazannyiramu mupiira. Bukya ppaaka eyisibwa, twalowooza nti tujja kuzza ku ssente ezaagizimba naye tekinnasoboka,” Lwanga bwe yagambye.\nEkitongole kya KCCA kyatuuka ku nzikaanya ne bannannyini ppaaka y’e Nateete oluvannyuma lw’akakiiko k’ekitongole akavunaanyizibwa ku kutegekera ya Kampala okugiyisa ng’emu ku ku ppaaka ezirina ebisaanyizo.\nBakkaanya nti bbaasi ezikwata ku lw’e Masaka n’oludda e Mubende zidde mu ppaaka eno.\nAba bbaasi bye bagamba\nAbdul Busulwa, maneja wa kkampuni ya Bismarkan agamba nti enteekateeka eno bajaaniriza naye egenda kubakosa nnyo kubanga amasekkati ga Kampala mwe muli ebyobusuubuzi eby’amaanyi nti kino kitegeeza abasaabaze naddala abasuubuzi bagenda kuba bakozesa ssente nnyingi.\n“Omusuubuzi ava e Masaka, luli abadde asuubula mu Kikuubo nga bbaasi zimuli kumpi. Kati alina okusooka okutikka ebyamaguzi ku takisi oba kabangali okubituusa e Nateete alyoke abisse ku bbaasi. Kino kitwala ssente nnyingi,” bwe yagambye.\nAlex Tumukunde, maneja wa Swift Safaris, agamba nti eno enteekateeka ya KCCA enyigiriza aba bbaasi abatalina ppaaka mu makkati ga Kampala nti era kigenda kuba kizibu KCCA okugituukiriza kubanga bannannyini bbaasi abaazimba ppaaka zaabwe mu masekkati g’ekibuga tebagenda kukkiriza kubatwala mu ppaaka endala ezeesudde ekibuga wakati.\nOkusinziira ku nteekateeka ya KCCA, bbaasi ezikwata ku lw’e Jinja zirina okugenda mu ppaaka y’e Nakawa, ezigenda mu mambuka g’eggwanga ppaaka yaazo erina kubeera Kawempe.\nKCCA era eyagala kuzimba ppaaka e Bwaise ne mu Namanve wansi wa kaweefube ono.\nOmuliro gusaanyizzaawo obuyumba e Kagugube\nSsabasumba akubirizza abantu okwewala obutambanguko mumaka\nOmuvubuka yeesudde okuva mu mwaliiro gw'omusanvu ku Mabiriizi Complex n'agwa wansi\nPoliisi erwanye n'ababbi n'ettako 2


Bukedde Online - Kusasira ne Stecia balwanidde akazindaalo ku kivvulu; Mesach abalagidde okwetondera abawagizi\nBagabudde ennyama ku sekukkulu\nEngeri Lutaaya gye yagobyemu aba Golden Ba...\nStecia (ku kkono) ne Kusasira nga bagasimbaganye.\nCatherine Kusasira avumbagidde Stecia Mayanja n’amunyweza omukono ng’amutangira okumusooka okuyimba. Baagenze mu maaso ne bawaanyisiganya ebisongovu ekyaleetedde abawagizi abazze mu kivvulu mu bungi ku Calendar ku Ssekukkulu okuwuniikirira nga beebuuza ekibatabudde.\nWakati mu kusika omuguwa, Mesach Ssemakula yabiyingiddemu n’abalagira bakomye okulwanira mu maaso g’abawagizi era n’abalagira beetondere abawagizi. Entabwe yavudde ku buli omu okwagala okusooka okuyimba nga kigambibwa nti baabadde beeyuna okugenda mu bifo ebirala gye baabade basasuddwa.\nOluvannyuma lwa buli omu okugaana okulekera munne akazindaalo asooke okuyimba, Ssemakula yawummuzzaamu okuyimba n’abawa amagezi bayimbe bonna kasavu kanyama, ng’era obwedda Stecia bw’amala okuyimba nga ne Kusasira ayimba.\nBaakubye abawagizi baabwe emiziki okumala eddakiika 45 olwo Mesach n’addamu n’ayimba ennyimba ze. Abayimbi Bebe Cool, Ronald Mayinja, Chris Evans ne Titie Tabel be bamu ku baasinze okucamula abadigize.\nKikvvulu Kalenda Makindye\nCatherine Kusasira ne Stecia Mayanja


Gula Bitcoin ng`okozesa Cash App | Paxful\nEngeri y`okugula Bitcoin ne Cash App\nCash App ye waleti y`oku mutimbagano era app esasulirwako ekusobozesa okusindika n`okufuna ssente mbagirawo eri aba famire n`emikwano. Era ekusobozesa okukkiriza okusasula kw`essimu ne kkaadi ku lwa bizinensi yo n`okusindika ssente mu akaawunti yo eya bbanka.\nKu katale ka Paxful aka muntu-ku-muntu, kati osobola okugula Bitcoin ne Cash App. Goberera bugoberezi emitendera gino okufuna BTC zo:\nYingira mu Paxful – Ggulawo akaawunti yo eya Paxful oba ggulawo empya. Okwewandiisa ku Paxful kikuweesa waleti ya Bitcoin eyiyo awatali kusasula ssente zeyongeramu.\nLonda engeri yo ey`okusasula – Londa Cash App ng`engeri y`okusasula okukuleetera olukalala lw`ebivuganyo byonna ebikkiriza engeri y`okusasula eno. Era osobola okujjuzaamu omuwendo gw`oyagala okufulumya okusunsulamu ebivuganyo ebitakwatagana nagwo. Oyagala okumanya Bitcoin mmeka z`onoofuna? Gezaako Akabaziso kaffe aka Bitcoin.\nZuula ekivuganyo ekirungi – Yita mu lukalala lw`ebivuganyo era okakase nti osooka okukola okunoonyereza. Weetegereze okubeerako kwe, obubonero bw`obumanyifu bwe, ebyafaayo by`omutunzi mu busuubuzi, n`ebintu ebirala ebiringa ebyo. Bw`ozuula ekivuganyo ekirungi ekirabika nga kimatiza, weekebejje obukalu bw`omutunzi n`obwegendereza nga tonnatandika busuubuzi.\nKkiriza obukalu era otandike obusuubuzi – Bw`oba ng`ogula Bitcoin ng`okozesa Cash App, bulijjo tegeka $Cashtag yo n`obukakafu bw`okusasula okusobozesa obugulanyi obulungi. Abatunzi abamu era bayinza okukwetaagisa okuwaayo kkopi ya kaadi y`Endagamuntu yo n`ebiwandiiko ebiralala okukakasa ebikwogerako. N`olwekyo ba mwetegefu okusabibwa ebintu ng`ebyo. Obusuubuzi nga butandise, goberera ebyokugoberera by`omutunzi. Kimanye nti Paxful ekozesa enkola y`ensibo ekwata Bitcoin y`omutunzi okutuusa ng`obugulanyi buwedde okukutaasa obufere obuyinza okubaawo. Obusuubuzi nga bugguse bulungi, ojja kufuna Bitcoin butereevu mu waleti yo eya Paxful.\nWano ku Paxful, tukifuula kyangu era ekitaliimu buzibu okugula BTC ng`okozesa Cash App. Okumanya ebisingawo ku kugula Bitcoin ku kibanja kyaffe, beera wa ddembe okukebera ensulo yaffe ey`amagezi oba tuukirira ttiimu y`abayambi baffe.


Bukedde Online - Engeri omugagga gye yasse omuntu eyakalabudde ku mmotoka ye\nAbawera okutta Trump beeyongedde\nBukedde w'olwokubiri yatuuse dda ku katale...\nOMUVUBUKA yaggye ssente ku ATM e Lugogo n’asimbula emmotoka okuva mu paakingi. Yabadde adda emabega n’akolobola emmotoka eyabadde emuliraanye. Nnyini mmotoka yafulumye ne bakaayana ekyaddiridde kuggyayo pisito n’akuba omuvubuka amasasi.\nKino kiguddewo mu kwemulugunya olw’abantu abeeyongedde okutambula n’emmundu mu mmotoka. N’abalala abassa emiggo mu mmotoka gye bakozesa okukuba aba bodaboda n’abalala be balowooza nti bavuga bubi. Ku Lwomukaaga, Kenneth Watmon Akena 32, yavudde ku mupiira gwa Cranes ne Congo e Namboole n’asibira ku Forest Mall e Lugogo okuggyayo ssente ku ATM.\nYabadde akolaganye ne banne basisinkane ku Kyadondo Rugby Ground okulya obulamu. Ng’amaze okuggya ssente ku ATM, Kenneth yakoleezezza emmotoka okugiggya mu paakingi, kyokka yabadde adda emabega n’akolobola ku mmotoka endala ekika kya Landcruiser.\nKenneth yafulumye mu mmotoka n’agenda ku luggi lw’endala gye yatomedde. Nnannyini mmotoka eyategeerekese nga Matthew Kanyamunyu teyamuganyizza kwetonda. N’amuboggolera nga bw’amuvuma obutaba na magezi.\nMu kaseera katono nnyo, Kanyamunyu eyabadde n’omukazi Cynthia Munwangari yaggyeeyo pisito n’akuba Kenneth amasasi mu lubuto. Kanyamunyu ye nnannyini kkampuni etambuza ebintu eyitibwa ‘Quantum Express Logistics’. Kenneth yagudde wansi n’alaajana. Kyokka omugagga emmundu yagimuteeredde ddala ku lubuto, amasasi ne gatavuga era abaserikale abakuuma ekifo ekyo tekuli yawulidde.\nMuganda wa Kenneth ayitibwa John Paul Nyeko abeera e Kyaliwajjala mu Kira gwe yabadde agenda okusisinkana ku Rugby Club yakubidde Kenneth essimu emirundi ena nga tagikwata. Nyeko bwe yatuuse ku Rugby Club nga talaba Kenneth kwe kumulondoola ku Forest Mall gye yatuuse n’alaba emmotoka ya Kenneth.\nYagenze ku mmotoka n’asanga nga Kenneth agudde wansi alaajana n’amugamba “Papa, they have shot me” ekitegeeza nti bankubye amasasi. Omugagga naye yayambyeko okusitula Kenneth okumussa mu mmotoka ye (Corona), Nyeko n’agivuga okugenda e Nakasero Hospital kyokka baasanze obusenge bujjudde.\nAbasawo baabayambye okukuba amasimu ku malwaliro ag’enjawulo gye basobola okumutwala kubanga yabadde avaamu omusaayi mungi. Baamututte ku Norvik erisangibwa ku Bombo Road mu binyira. Baamutaddeko eccupa z’omusaayi kyokka n’afa nga bukya eggulo. Omugenzi Akena ye Community District Offi cer e Kasese mu kitongole ekiyamba abaana ekya ACODEV. Kyokka ng’alina emirimu emirala e Amuru mu Pader.\nW’afi iridde ng’ategeka mbaga ye. Omwogezi wa Poliisi mu Kampala n’emiriraano, Emilian Kayima yategeezezza Bukedde nti baakutte Kanyamunyu ne Cynthia Munwangari gwe yabadde naye mu mmotoka.\nYagambye nti abaakwatiddwa beegaanyi okukuba Akena amasasi. Emmundu eyamukubye nayo tennazuuka. Kigambibwa nti Kanyamunyu yategeezezza bw’alina abantu abamulinnya akagere b’agamba nti balabika be baamukubye amasasi nga balowooza basse ye Kanyamunyu.\nKyokka poliisi yagambye nti ekyo tekyandisobose kumukuba mu lubuto, bandibadde bamukubye mugongo oba ku mutwe. Omulambo gwatwaliddwa e Mulago gye gugenda okuggyibwa okugutwala e Kigtum.\nAvumiridde Abakristaayo abavvoola bannaaddiini\nEngeri kkooti gye yasazeewo ku bya Sharita ne Mutaawe; Batadde ku Mutaawe akazito n'akukkuluma


Ekitabo ky’Abaana—Ebbaluwa Okuva ku Kakiiko Akafuzi\nBISOME MU Afrikaans Albanian American Sign Language Amharic Argentinean Sign Language Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou British Sign Language Bulgarian Catalan Cebuano Chichewa Chinese (Simplified) Chinese (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangal Kwanyama Latvian Lhukonzo Lingala Lithuanian Lomwe Low German Lucholi Luganda Luo Luswayiri Luwalabu Macedonian Macua Malagasy Malay Malayalam Mam Marathi Maya Mazatec (Huautla) Mexican Sign Language Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Peruvian Sign Language Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Sunda Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nFfe abaweereza ba Yakuwa twagala nnyo Ekigambo kya Katonda, Bayibuli. Tuli bakakafu nti Bayibuli erimu ebyafaayo ebyesigika, erimu obulagirizi obusingayo obulungi, era eraga nti Katonda ayagala nnyo abantu. (Zabbuli 119:105; Lukka 1:3; 1 Yokaana 4:19) Twagala nnyo okuyamba abalala okumanya amazima agali mu Kigambo kya Katonda. Eyo ye nsonga lwaki tuwandiise ekitabo kino ekiyitibwa, “Ebimu ku Ebyo by’Oyiga mu Bayibuli.” Ka tusooke tubabuulire ebimu ku bikwata ku kitabo kino.\nOkusingira ddala, ekitabo kino kiwandiikiddwa okuyamba abaana. Kyokka era kisobola n’okukozesebwa okuyamba abantu abakulu abaagala okumanya ebiri mu Bayibuli. Ate era olw’okuba Bayibuli kitabo Katonda kye yawa abantu bonna, ffenna tujja kuganyulwa nnyo mu by’okuyiga ebigirimu.\nEkitabo kino kitubuulira ebikwata ku bantu okuva lwe baatondebwa. Kiwandiikiddwa mu ngeri ennyangu era etegeerekeka obulungi era etuyamba okumanya engeri ebintu ebyogerwako mu Bayibuli gye byajja biddiriŋŋanamu.\nEkitabo kino tekyogera bwogezi ku ebyo ebiri mu Bayibuli. Engeri gye kiwandiikiddwamu n’ebifaananyi ebikirimu biyamba omuntu okukuba akafaananyi n’okwessa mu mbeera y’abo ababa boogerwako.\nEkitabo kino kituyamba okukiraba nti Bayibuli kitabo ekikwata ku bantu, nga muno mwe muli abaagondera Yakuwa n’abo abaamujeemera. Kituyamba okubaako bye tuyigira ku bantu abo. (Abaruumi 15:4; 1 Abakkolinso 10:6) Ekitabo kino kigabanyiziddwamu ebitundu 14. Ku buli ntandika y’ekitundu, batulaga mu bufunze ebimu ku bintu bye tuba tugenda okuyiga mu masomo agali mu kitundu ekyo.\nBw’oba omuzadde, osobola okusomera awamu n’omwana wo essomo era ne mukubaganya naye ebirowoozo ku bifaananyi ebirimu. Oluvannyuma muyinza okusoma ebyawandiikibwa essomo eryo kwe lyesigamiziddwa. Yamba omwana wo okulaba engeri ebyo bye musomye mu Bayibuli gye bikwataganamu n’essomo eryo. Enkola eyo y’emu esobola okugobererwa ng’oyamba omuntu omukulu okumanya ebyo ebiri mu Bayibuli.\nTusuubira nti ekitabo kino kijja kuyamba abantu ab’emitima emirungi, abato n’abakulu, okubaako bye bayiga mu Kigambo kya Katonda n’okubikolerako mu bulamu bwabwe. Ekyo kisobola okubayamba okwagala Katonda n’okumusinza.\nFfe baganda bammwe,\nEbimu ku Ebyo by’Oyiga mu Bayibuli—Ebbaluwa Okuva ku Kakiiko Akafuzi


Bukedde Online - Omukunzi wa FDC attiddwa mu ntiisa\nBy William Ssande\nAKULIRA okukunga abantu mu kibiina kya FDC mu disitulikiti y'e Lyantonde bamusse ne kireka ebibuuzo ku bigendererwa by'abatemu.\nEmmanuel Atuhairwe yatemuddwa mu ntiisa omulambo gwe ne bagusuula ku kkubo. Poliisi yategeezezza nti abantu baasembye okulaba Atuhairwe ng'alinnya mmotoka ya buyonjo okuva e Mbarara okudda e Lyantonde kyokka teyatuuse.\nAbaamusse omulambo baagusudde ku mabbali g'ekkubo e Mweere Cell, Nyakinengo, Biharwe disitulikiti y'e Mbarara. Poliisi yaggyewo omulambo okugutwala mu ggwanika ly'eddwaaliro ekkulu e Mbarara. Atuhairwe abadde musuubuzi e Lyantonde era nga munnabyabufuzi akulira okukunga abantu mu kibiina kya FDC mu disitulikiti y'e Lyantonde.\nOmumyuka wa Ssabawandiisi wa FDC, Harold Kaija yategeezezza nti baafunye amawulire nti abantu baamulabye alinnya emmotoka ya buyonjo ekika kya Wish okuva e Mbarara. Omulambo baagusanzeeko ebiwundu ku mutwe.\nAbaana 5 abaayidde: Kabenje oba fitina y'amasomero!


Yategeezezza nti abawanguzi balaze ekyokulabirako olw’engeri gye bayambye abayizi okufuna ebyokulya, okutumbula ebitone byabwe, n’okubaagazisa okuba mu masomero.\nYagambye nti ssinga buli musomesa yeeyisa nga bano eggwanga lya kweyagaza nnyo. “Bw’osoma amawulire olaba abantu nga boogera ku kusoomoozebwa okuli mu masomero ga Bonnabasome.\nKinsanyusizza okulaba nga basiimye abasomesa baffe abakolera mu kusoomooza,” Janet Museveni bwe yagambye.\nMu kiseera kino abaana abawera obukadde munaana n’emitwalo 20 be bali mu masomero gano. Kkampuni ya New Vision ng’eyita mu mpaka ze yatuuma “Teachers Make a Difference”, yasiima abasomesa ba Pulayimale abali mu masomero ga Bonnabasome munaana.\nBaaweereddwa ebirabo omwabadde satifikeeti ne kavvu. Abawanguzi kuliko, Daniel Waninsa omusomesa mu Nagongera Girls Primary School e Tororo, Basan Mohamed Khan, omusomesa mu Butumba Muslim Primary School e Bugiri, Wilson Bukaayi omukulu w’essomero lya Kamuli Girls Primary School, Deborah Alibu, omukulu w’essomero lya Namalu Mixed Primary School e Nakapiripiriti, Anna Twongeirwe, musomesa mu Nyakibale Lower Primary School, Eric Masereka omukulu w’essomero lya Railway Primaey School e Kasese, Musa Kisibo musomesa mu Morukatipe Primary School mu disitulikiti y’e Tororo ne Sarah Susan Wamala Serunkuuma omukulu w’essomero lya Mukono Boarding Primary School.\nNga kkampuni ya Bannayuganda yagambye nti kibakakatako okuyamba awaba obwetaavu. Abasomesa abaawangudde abaakiikiriddwa Susan Wamala Serunkuuma, baasiimye Vision Group ne bategeeza nti kino babadde tebakisuubira mu bulamu bwabwe.\nOmubaka wa Ireland mu Uganda, Donal Cronin yeetabye ku mukolo gw’okusiima abasomesa era n’asuubiza okukwatiza awamu ne kkampuni ya Vision Group nga basiima abakozi. Yalaze obwesige mu Janet Museveni n’ategeeza nti ku kye yalabako e Karamoja amanyi ajja kukyusa ebyenjigiriza.\nOmukuhhaanya ow’okuntikko owa Vision Group, Barbra Kaija yategeezezza nti kkampuni ezze eteekawo enkola mwesiimira abantu abasukkulumye ku balala


Bukedde Online - Ekibiina ky'okubaka kiwanise ku by'okukyaza U-21 Netball World cup qualifiers\nRDC addizizza aba bodaboda b’e Buvuma pikipiki...\nNnannyini mbuzi emmotoka ya Pulezidenti gye...\nEKIBIINA ekitwala omuzannyo gw’okubaka mu ggwanga ekya Uganda Netball Federation (UNF),kirangiridde nga bwe kisazizzaamu empaka z’African U-21 netball world cup qualifiers.\nKino kiddiridde Pulezidenti w’eggwanga Yoweri Kaguta Museveni wiiki ewedde okwongezaayo ennaku z’abantu okusigala nga beekuumira awaka, awatali kukung’aana okutuusa nga May 5 ate nga n’ensi 13 zonna ezibadde zigenda okwetaba mu mpaka zino,ekirwadde kya ssennyiga omukambwe kikyazigoya ekitadde ensi yonna ku bunkenke.\nEmpaka zino zibadde zaakuzannyirwa wano mu MTN Arena e Lugogo wakati wa May 4-12 n’ekigendererwa ky’okusunsulamu ttiimu z’Africa nnya okugenda mu World Cup w’abatasussa myaka 21 (U-21 Netball World Cup) e Fiji mu July w’omwaka ogujja.\nJoselyn Uchanda Maneja wa UNF agamba nti embeera y’ebyemizannyo kati yataataganyizibwa mu nsi yonna era tebakyasobola kukyaza mpaka zino okutuusa ng’omuntu afunye w’assiza ku mukka kuba obulamu bwe bugagga.\n“Twali tusuubira ensi z’Africa 13 era nga tumanyi nti May w’anaatuukira ng’embeera eteredde naye kati empaka tuzisazizzaamu okutuuka gye bujja nga tukoze enteekateeka yaazo empya ssinga ssennyiga omukambwe aggwaawo,” Uchanda bwe yakakasizza.\nUganda ebadde enoonya kwetaba mu U-21 World Cup omulundi ogwokusatu, ogwasembayo mu 2015 e Botswana baamalira mu kyamunaana.


Lutaaya ayimbye ku kyasa ky’abaana abalya ssente ne yeewaana\nGeoffrey Lutaaya ne Irene Namatovu abakulira ekibiina kya Da Nu Eagles bawaga. Beewaanye nga bwe bawambye ekisaawe ky’okuyimba mu 2016 nga kati bali ku mulamwa kubanga ekibiina bakizimbidde ku miti emito egifuuse ensonga.\nGeoffrey Lutaaya ne Irene Namatovu abakulira ekibiina kya Da Nu Eagles bawaga.\nBeewaanye nga bwe bawambye ekisaawe ky’okuyimba mu 2016 nga kati bali ku mulamwa kubanga ekibiina bakizimbidde ku miti emito egifuuse ensonga.\nDa Nu Eagles yatandika mu 2014 oluvannyuma lwa Eagles Productions okusasika, Lutaaya ne Irene Namatovu ne baddukayo.\nBaayita abayimbi abato ne babasunsulamu ne bafunamu 21 wadde abamu baalemererwa ekintu ne bakita.\nMu bafuuse ensonga mulimu: Jovan Luzinda eyayimba Nninga omutamiivu ne Mbooseera, Sasha Brighton owa So Lucky, Nnina amaalo ne Sswiiti sswiiti, Betina Namukasa ayimba: Emikisa gy’abakazi, Necklace ne Ompalula buwaluzi, Henry Mwanje alina ‘Abalya emmere’ ne Grace Khan eyayimba ‘Sijja kumuta’.\nAbaana bano bwe balinnya ku siteegi oyinza okulowooza nti bayimbidde emyaka, ekifudde Da Nu Eagles bandi ey’amaanyi. Lutaaya yagambye nti newankubadde omulamwa guli ku baana bato, nabo tebatudde.\nBuli kiseera bafumba ebipya era bazze bakuba ennyimba nga ‘‘Olweza, Kuzaala kujaagaana, Nkolerera baana bange, One and Only n’ Obugumiikiriza’’.\nBategese ekivvulu kye batuumye ‘Abali yadde yaddeko Tuli luno’ ku Club Obligatto ku Lwokutaano nga August 26.\nAugust 27 ali ku La Grande Hotel e Bwaise ate nga 28 bagende ku Forest Park e Buloba.\nMu luyimba lwa ‘Tuli luno’ Lutaaya akulaga engeri abaana b’ekyasa kino gye basaasaanyamu ssente n’otuuka n’okulowooza nti bakuba ebicupuli wamu n’ebyana ebyambala enkunamyo eziteeka abantu ku bunkenke.\nEkitundu mu luyimba luno kigenda bwe kiti; Muli luno abakoowu bannange, kino kyasa ky’abaana abalya ssente, abambala obuteeteeyi obw’ebitundu, ssente muziggya wa baganda bange nange nkeereyo, njige eby’okujooga nange njooge, mwafunye n’eηηombo nti okulya ssente si kulya mwana kubanga mwekolera mmane zammwe, mweriira mmane zammwe ...” Lutaaya eyasangiddwa e Busaabala mu kutendekebwa yategeezezza nti anaasubwa ekivvulu kino tamunenya kuba agenda kukuba omuziki buli omu akkirize